url: =Malaysia, Johor aom suangmanpha zuakna ah damiah lutin, RM130,000 manneiding puakhia :: ZOMI DAILY\nposted on 27 May 2018 at 10:16 pm Lomkholna: Malaysia, News, Sawltak, World\nMalaysia, Johor Baru huamsung aom Shopping Mall khatah damiah te’n suangmanpha zuakna “Goldsmith Outlet” khat abuluh laitak uh Video Clip pen Social Media ah ki thehzak hi. Guta damiah tepen mi 4 pha uh a, amai uh akitheilo dingin Mask tawh tuamcip uhhi.\nZanni Saturday nitaklam 7:23pm hunpawl in Johor Baru, Bandar Dato Onn Shopping Mall sungah thupiang ahihi. Damiah te’n suangmanpha zuakna suaisai abuluh laitak mitampi in mukha uh a, Video Clip akizaihkha tepen Social Media ah ki thehzakpah zihziah hi.\nDamiah tepen manlang mahmah uh a, hiam tuamtuamzong puading in ki ummawh hi. Damiah mi 2 te’n sekgolpi tawh suangmanpha kikoihna Display Tray te seekkham ziahziah in, Jewellery suangmanpha teng aluakkhia mengmeng uh ahihi. Damiah te khatin thautawh akibang vankhatzong puading in ki ummawh a, tuapa in adangte’n suaisai abuluh laitak in ageipan cinbawl kici hi.\nAhi zongin hih damiah lutna ah thau agingkhia in akilawn khatzong omlo a, mihingzong aliam kuamah omlo hi ci’n Johor Baru Selatan District Police Chief Assistant Commissioner Shahurinain Jais in genkhia hi.\nHih guta damiah te Jewellery Shop sungah alutlaitak in Security asemte aomlohlian laitak ahihi. Security Guard asempa pen dailengbuk “Toilet” ah apaikhiatlian laitak hicitciat a, Security Guard atunlian ciangin damiah te taikhia vingveng uhhi.\nVideo: Four masked men took just three minutes to storm a goldsmith outlet at a shopping centre here last night and cart off RM130,000 worth of jewellery\nSuangmanpha zuakna Jewellery Shop sungahzong vanzuak nasem Salesman pen Counter sungah mi 4 aom uh hi a, ahi zongin damiah te’n tua Salesman te olmawh vetlo in, sekpi tawh Display Counter teng satkham ziahziah in, adeihteng uh luatkhia mengmeng uhhi.\nHih damiah te alut hunsungpen Minute 3 sung bekbek sawt a, tuasung in suangmanpha bekbek akigawm in RM130,000 manding puakhiaziau uh cihi. Hihvai tawh kisai in “Section 395/397 of the Penal Code” thukhun zui in thu kibawl a, Police te’n athu akanciansan laitak cih kiza hi.\nHih damiah te alutlaitak in Bandar Dato Onn Shopping Mall sungah midang vanlei vanzuak tampi aom zihziah hi a, ahi zongin damiah te’n kuamah zahtak neilo, lau neilo in Minute 3 sungin adeihteng uh abuluh khiaziau uh ahihi. Hih damiah te lutna suaisai pen Poh Kong Jewellery hi a, abeisa in damiah te’n aluhzelzel tezong Poh Kong Jewellery temah tamphadiak hi. Poh Kong te ki nopneh phadiak leh kilawmphial hi. Shopping Mall sungah mitampi muhtang in hihbangin agamtata te’nbel gamdangmite hong nopneh in, damiah hongtaihtaih dingmah uh himawk hi, ki dopsiam ni. Sawltak #zomidaily\nPrevious: Nupi nawipialai khat gul in tukha in anawi anekha atangek tawh anih un sihlawh\nNext: Beetroot cindan atomkim


timestamp: atn

url: =India gamsungah pawisiim Bus khat tuahsia, mi 50 si :: ZOMI DAILY\nposted on 11 September 2018 at 11:50 pm Lomkholna: India, News, Sawltak, World\nIndia gamsung ah pawisiim in apai Bus khat kibung in mi 50 bangin sihlawh uh cih AFP pan kiza hi. Tua Bus sungah atuangte pen Hindu Pilgrims kici Hindu pawisiim in apai te vive hi uh a, Southern India gamsung ah tuni Tuesday ni in atuahsia ahihi.\nIndia gampen mawtaw tuahsiatna atam mahmah gamkhat hi a, abeisa inzong hihbangdan tuahsiatna tampi kiza zelzel hi. India gamsung ah mawtaw tuahsiatna hangin kumkhatin mi 150,000 bangin sihlawhden kiciliang hi.\nTuabangin tuahsiatna atamzaw pen lampi ahoihloman, aki puahlohman leh ahawlte kidawmlo in aphenghawl gawpman kici hi.\nTuni atuahsia Bus sungah Passenger mi 80 atuang uh hi a, Telangana State sung aom Hindu Temple minthangkhat panin pawisiim in aciahkhia uh ahihi. Kondagattu Anjaneya Swamy sungtengpen muallak hi a, lampi hoihlo ahih manin, lamkhanglam ah pialkhia in atuahsia ahihi.\nBus atuahsiatna munah Glass kitamnen dimzihziah in, Luggage zong kithehzak ziahzuah hi. Tualak tengah nuntakna aneinawnlo atuahsia asite ii pumpi kithehzak kawikawi hi.\nRescuer Team te’nzong Bus tungah akahto tawh, amailam panin aliam te ahuhsawm tawh buaimahmah uhhi.\nLocal Official G. Narendhar in AFP te tungah agenkhiatna ah asi lakah alangval pen numei vive kici hi. Naupang bekbekzong atawmpen 3 peuhmah asi lakah kikhelding cihi.\nBroadcaster NDTV te pulakna ah mawtaw ahawlpa in hatsaklua in, tuaciangin hoihtak lenkip theinawnlo “Lost Control” in atuahsia cihi.\nTelangana Chief Minister K. Chandrashekhar Rao inzong dahpihna pulak a, asi innkuante khatciang in 500,00 Rupees ki piading hi ci’n agenkhiat ciangin mipi te’n lamdangsa in lungdam mahmah uhhi.\nMore: Update: Genting Highlands Singapore atai Bus khat tuahsia, mi 1 si, 13 liam\nIndia pen leitung ah lamzikpitung tuahsiatna hangin misi atam penpen “world’s deadliest roads” khatin akiciamteh ahihi. Kumsim in mawtaw tuahsiatna hangin mi 150,000 ta bangin sihlawhden uh ci a, atamzaw Road Accident tepen lamzikpi hoihlohna “Poor Road” cihleh mawtaw hoihtak akikep akipuahlohna “Badly Maintained” hang leh Driver te ii zulhtatna hang kici hi. Sawltak #zomidaily\nPrevious: Ulian mipilte tungpan mipi’ lam-etna\nNext: Malaysia, Puchong vengsung innkhat ii dailenbuk pan gulpi khat pusuakkhia\nKidawm! Malaysia Zomi te


url: =Kim Jong-nam suamlupna vaitawh numei 2 te thusitna kipanta :: ZOMI DAILY\nposted on 2 October 2017 at 10:44 am Lomkholna: Malaysia, News, Sawltak, World\nMalaysia, Kuala Lumpur International Airport sungah North Korea gammi khat ahi Kim Jong-nam ii ki suamlupna vaitawh akihel numei 2 te thusitna kipanta hi. Hih Kim Jong-nam kisuamlupna vaipen leitungbup in alunglut mahmah thuthangkhat ahih mahbang in Reporters te Local leh Foreigner tammahmah hi.\nThusit hun akipatding pen zingsang 9am hi a, ahi zongin zingsang 5am akipan Shah Alam Courts Complex sungteng ah Journalists te, Media te dimkhin uh ciliang hi.\nAhi zongin thusitna Courtroom sungah a utkhempeuh lutsaklo uh a, Local Media panin Representatives 10 leh Foreign News Agency panin Representative 10 bek lutsak uhhi. Tuni thukhentatna aneizo taktak uhdiam, ngakphot hi.\nVideo: It begins: Kim Jong-nam murder trial commences at Shah Alam High Court\nMalaysia, Kuala Lumpur International Airport (KLIA) sungah akisuamlum Kim Jong-nam vaitawh kisai in mat athuak numei 2 tepen maikalsung thusitna kineikik leuleuding cih CNA pan kiza hi. Kim Jong-nam aki suamlup pen 2017 February 13 ni hi a, tuni dongmah athu siangtheinai mahmahlo hi.\nKim Jong-nam pen Kuala Lumpur Airport panin Macau zuandingin vanlengtual ah aomlaitak numei 2 in amai ah VX Nerve Agent kici guza namkhat tatsak ahih manin, tuatawh asi ahihi. Aki tatsatzawh asawtlo Minute 20 sungin asiziau ahihi.\nKim Jong-nam ii amai ah guza atatsak pen Indonesian Siti Aisyah leh Vietnamese Doan Thi Huong ahihi. Tua numei 2 te ii agamtatna khempeuh avekin CCTV sungahzong Video Record omhi. Ahi zongin tua numei 2 te’n hongkisawl hi ci uh a, amaupen ciamnuihbawl, Prank Show kizaihdan in a ngaihsun uh ahihi.\nHih numei nihte pen sihdan kipiatheiding in ki ummawh a, ahi zongin amau lampan in atheilo in, ciamnuihbawl Reality TV Show bangdan in akisawl himawk ahih manin, numei tepen mawh kisa hetlo uhhi.\nMonday (October 02) ni ciangin Sham Alam High Court ah thusitna kibawlding a, tuani ciangin bangciciang tawh thu hongkikhendiam cih leitung in alunglut mahmahkhat ahihi. South Korea te’n ahihleh hih kisuamlupna pen North Korea te ii vaihawmna, gamtatna hi. Tua numei nihte pen khutzat in anei uhhi ci’n ngawh uhhi. Ahi zongin North Korea te’n tua ngawhbawlna pen diksalo in nial uhhi. Sawltak #zomidaily\nPrevious: Canada ah pasal khatin temta tawh amuhpeuh dawtgawp in mi 5 liam\nNext: Aussie ah Gym kimawlna Weights Equipment in khangno kum 15 khat delhkha in si\nKhangthak le kum zalom 21 kantanna ~ Lian Tuang\nPhualva tawh holim na…..


url: =LESSON 5 OCTOBER 22 – 28 NA SUAHNI SAMSIA IN ~ MUC\nLESSON 5 OCTOBER 22 – 28 NA SUAHNI SAMSIA IN\nTU KAAL SUNG SIM DING: Job 3: 1 -10; 6: 1-3; 7: 1 -11, 17 – 21; John\n11: 11 – 14; James 4: 14; Late 8: 4 -6.\nKAMNGAH: “ Kote’ Topa Pasian aw, nangmah in na khempeuh piangsakin, nangma deihna bangin na khempeuh omin, na khempeuh kipiangsak ahih manin, minthanna, pahtawina, le vangliatna na ngah tawntung dingin a kilawm hi,” a ci uh hi (Mang. 4:\nJob in hamphatna thunih hong hilh hi. Khatna ah, koi bangin\nKidona Lianpi bei ding a; nihna ah, Kidona Lianpi kipat khiatna cihte ahi hi. Job in hih thute thei kha lo hi. Ama theih thu in a innkuan sung nuamsa, lungnuamin a om laitakin gimna, sihna khat khit khat thuak kha-in, nisuahna lama mi khempeuh lak pan a lian pen in gim thuakin a neihlelamh khempeuh vui le vai suak mang khin hi.\nJob dinmun ah om dingin kingaihsun lecin a thuak gimnate a dahnate telzo lo-in lungmanzia ding na phawk thei ding hi. Job thuak bangin i thuak kei zongin ama thuak gimnate tel ham lo hi. Topa Pasian bia-in Ama tungah a cihtak mite in siatna tawh kidim i nuntakna sungah tua bang thute a tuak khak ngei lo kua om hiam?\nKA SUAH NI KIMANGNGILH HEN\nJob dingin kingaihsun dih! Na sep khempeuh matut loh om lo, na hihna khempeuh Topa in thupha hong pia-in hun khatteh tua teng khempeuh beimang pak dingin ngaihsun in. Khiatna nei het lo ding hi. Bang deihna hi peuh mah ding hiam cih kitel zo lo ding hi.\nHun khat lai-in sangnaupangte a pua mawtaw khat kibung hi. Naupangno tampi in sihlawh hi. Pasian om kei a ci mi khat in leitung le i nuntakna in mannei kei, na khempeuh a mawkna hi, ci-in pulaak hi. Tua bang tuahsiatna in mannei lo hi. Bang hang hiam cihleh leitung mahmah in mannei lo hi. Ahi zongin Pasian a um mite aa dingin tua bang hi lo hi. Topa tungah a citak Job in zong tua bangin ngaihsun lo hi. Ahi zongin Job in tua bangin a tuahsiatna hangin a dahna, a gimna a pulaak simloh bang mah dang pulaak thei lo hi.\nJob 3: 1-10 sim in. Koi bangin Job in a gimna pulaak masa hiam? Ama gen thute in koi danin na nunzia tawh kizopna nei hiam?\nNuntakna in Pasian’ letsong hi. Pasian in hong bawl ahih manin a nungta i hi hi (Sawl. 17: 28; Mang. 4: 11). I nuntakna mahmah nalamdang hi. Leitung pilna in nuntakna i cih in bang hi-a, koi bangin hong kipan, bang hangin kinungta cihte muhzia tuamtuam nei hi. Lamet bei mi khat in nuntakna in bang ngimna nei hiam cih a ngaihsun kha lo a om diam? Job bangin gimna a thuak kha mi khat in mihingin piang se kei zaw vet leng hoih zaw ding hi veh, a cih khak hun om thei ding hi.\nNidang Greek mite in “Leitung gimnate tawh kipelh theihna ding sihna simloh in mihingin piangkhia kei vet leng” ci uh hi. A piang nai lote’n gimna tuak kha lo, gimna tawh kipelh uh, piankhiat loh mah hoih pen hi, ci uh hi.\nJob in gimna a tuah khak ciangin mihingin piangkhia kei zaw leng hoih zaw ding hi ven ci-in, a gim thuakna pulaak hi. Amah bangin na ngaihsun kha ngei hiam? Ahi zongin Job thuakna sangin nang thuakna neu zaw ding hi. Hih sangin genthei zaw kuamah om nawn kenteh na cih hun ciangin lametna tawh kalsuan ding bang zahin thupi hiam?\nHANKHUK AH TAWLNGA\nJob 3: 11 – 16 sim in. Job in bang gen hiam? Koi bangin dah paisuak hiam? Sihna thu bangci muh hiam?\nJob thuakzia i ngaihsun thei hi. A neih a lamh khempeuh beimangin, a pumpi in natna tawh kidim hi. A ta khempeuh si khin hi. Khat bek in nusia hileh zong kidah mahmah hi. Ta 10 nei hi. A vekin si khin hi. Job zong nuntak ding sangin si nuam zaw ding hi. Job in bang hangin tua zahin genthei cih pen tel lo hi. Thei hi leh a thuakna a nuamtuam diam?\nJob in sihna tawh kisai a pulaak thute ngaihsun in. A si hi leh, a sit khitteh bang hi ding? Vantung nopsakna tawh kidim ding maw? Vantungmite tawh kikhawl ding maw? Pasian kiang tungto pah ding maw? Vantungmite tawh guasem tum pah ding maw? Lai Siangtho in tua bangin gen lo hi. Tua ahih leh Job in bang gen hiam? “ Tua hi zenzen kei leh hanah nuamtakin ka lum hithiat khin ding hi. Sihna sungah ihmu-in ka tawlnga khin ding hi” (Job 3: 13).\nThuhilhsia 9: 5; John 11: 11 – 14 sim in. Koi bangin Job pulaak sihna thute pulaak hiam?\nLai Siangtho sungah a kigelh masa penpen Lai Siangtho mah in misi-te’ omzia gelh hi. Job lunggulhpi bel in tawlngakna hi. Nuntak hamsa lua, genthei kisa lua mahmah lamet bei mi khat in bang mah phawk nawn lo-in tawlngak hithiat ding lunggulh hi; sihna simloh lunggulh dang nei nawn lo hi. Gim, tawl lua mahmahin, tuate a thuakma-in a nopsaknate mangngilh zo hi. Mihingin piang kei zaw leng hoih zaw ding hi, cih bek mah ngaihsutin hong nei hi.\nThu-um mi khat in i ngah ding kamciam i nei hi. Hamsat, gentheih thuak mahta lehang koi bangin i nopsak hunte phawk kik thei ding i hiam? Tua thute panin lungnopna, khamuanna na nei thei ding hiam?\nMITE’ THUAK GIMNA\nJob in a gim a tawlnate khatvei pulaak khin hi (Job 3). Job 4, 5 sungah a lawmte khat Eliphaz in Job a thuhilhna kimu thei hi. Job 6, 7 ah Job in a gimnate pulaak kik hi.\n“Ka lunggimnate kitawikhai thei hen la, ka haksatna khempeh kitawiteh leh! Tuipi sehnel khempeuh sangin gikzaw ding ahih manin ka kampaute guhin a kha hi” (Job 6: 2,3). Bangci bangin Job in a thuak gimnate pulaak hiam?\nLimciinna zangin Job in a gimzia pulaak hi. Sehnel khempeuh le ama gimna khempeuh tawi kiteh ding hi leh, ama gimna in lek zaw ding hi. Amah bek mah in a thuak gimna hi. Midang in thuakpih lo hi. Mi khempeuhte thuak gimna khempeuh kigawm gimna zahin lian hi. Ahi zongin mi khat le khat thuakzia kibang lo hi. Mi khat ii gimna kithuakpih thei lo hi. Ei gimna zong kuamah in hong thuakpih thei lo hi. I gimna, i dahna ei kia bek mah in i thei hi. Job’ thuakna lian lua mahmah ahih manin kua mah in theihpih lo hi. Mi kimkhat in a gim a tawl mi khat kiangah “ na thuak na gimna hong thuakpih ing, “ ci-in pulaak zel uh hi. A taktakin thuakpih lo, thuakpih thei lo uh hi.\nPasian thu-um mite in a hun, a mun ciangtan lo-in i huh theih mi khat i muh nak leh a huh dingte i hi hi ( James 1: 27; Matt. 25: 34- 40). Gimna tawh kidim leitungah a nungta mimal khat ciat in i puak lah ding gimna thuak kha buang lo ihih ciangin lungdam huai mahmah hi.\nI thuak lah ding gimna kithuak kha lo cih thu ngaihsun in. Koi bangin na thuak gimna hong telsak hiam?\nSihna tawh kipelh ding mihing kuamah om lo hi. Bang bangin gamtat hoihin, na lianpi semta leh a si lo ding kuamah om lo hi. Methuselah kum 1000 dektak nungta hi. Ei zong kum 800, 900 bang nungta hi leng, a tawntung nunna ngaihsun lehang kum 1000 cih pen bang tham hi lo hi (Pian. 5). Kum za tampi a nungta mite nunzia koici bang cih ngaihsut hak hi. Methuselah kum 187 a phakin tapa Lamech nei hi. Tua khit kum 782 Methuselah nungta lai hi. Tuiciin tunma mite in kum tampi a nuntak uh hangin si veve uh hi.\nJob 7: 1 -11 sim in. Job in bang thute hangin phun hiam? Late 39: 5, 11; James 4: 14 sim in.\nJob in a thuak gimna panin tawldamna zong hi. Sihna simloh tua bang tawldamna dang om lo ding hi. Job in nuntak hun tomzia pulaak hi. Nuntak haksa, i nuntak sungin gimin, tawlin a tawpkhakna i nuntakna bei hi. Tua tawmno sung gimna, tawlna vive tawh kidim hi. SDA thu-um numei khat in a gimnate hangin amah le amah kithah ding nangawn ngaihsun ngei hi. Tua numei in hih bangin pulaak hi: “ A si ding kimlai Adventist ka suah a kipan kum 6 sung bang ka nungta lai hi. Hih pen ka nuntakna sungah sia penpen hi.” Hih in khiatna nei lo hi.\nNuntakna in gentheihna tawh a kidimteh nuntakna mannei lo tawh kibang hi. Gimna, lau-na, natnate hangin lamet nei nawnlo i kisa kha zel hi. Job zong a gim a tawlna panin lungkia-in lamet bei kisa hi (Job 19: 25). “ Pasian aw, ka nuntakna husan khat bek ahihlam hong phawk in; ka mit in lungnopna mu kik nawn lo ding hi” (Job 7:7), ci-in, nidang sangin sih ding tawh kinai zaw mahmahta ahih manin, bang bangin a nunzia lipkhap huai mahta leh, Job in nuntak tomzia thuumin tau hi.\nKoi bangin Mawhna, sihna le thawhkikna cihte nuntak tomzia hong theisak hiam?\n“Mah Enosh” (Mihing in bang hi lel hiam)\nJob dinmun om dingin kingaihsun in. Bang bangin Pasian in hih bang gimna hong thuaksak hiam? Bang hangin Pasian in phal hiam? Job in ama thuak gimnate sangin a zai zaw thu mu kha lo hi. Koi bangin mu thei mah ding hiam? A thuak gimnate thei hi bekin bang hanga thuak cih pen thei lo hi. Amah bangin eite zong tua ci tek hi lo i hiam?\nJob 7: 17 – 21 sim in. Job in bang pulaak hiam? Bang thu dong hiam? Ama thuakna ngaihsun lehang bang hangin tua dotnate in khiatna nei hiam?\nMipil kim khat ngaihsutna ah Job in Late 8: 4 -6 sung thute simmawhbawl zahpih hi, ci uh hi. “Nang ngaihsut tham dingin mihing bang hi-a, nang thudon dingin mihing tapa bang ahi hiam? Vantung mite sangin a niamzaw zekin na bawla minthanna le pahtawina na khusak hi. Na khuta na bawlte amah na uksak a; ama khe nuai ah na khempeuh na koi hi.” Late 144: 3, 4 zong simbeh in. Late a kigelh ma-in kigelh khin ahihteh Late gelhpa in Job’ thuumnate a dawnkikna hi ding hi, ci-in kiciamteh hi.\nBang bang ahi zongin bang hiam (‘Mahenosh) cih dotna pen a thupi mahmah dotna hi. Kua i hiam? Bang hangin nungta i hiam? I nuntakna in bang ngimna nei hiam? Job in Pasian um ahih manin Pasian lungsim ama tungah tu pah hi. Job in bang hangin Pasian in hong phawkkha hiam ci-in ngaihsun hi. Pasian in vanglian mahmah hi. A bawlsa nate zai mahmah hi. Bang hangin Job a kipan i lunghimawh ding hiam?\nJohn 3: 16; 1John 3: 1 sim in. Bang hangin Pasian in mihingte tawh hong kizom hiam cih thu koi bangin hong theitelsak hiam?\nJohn in mawhneite tungah Pasian’ hong itna a zaizia a ngaihsut ciangin Pasian zahtakna phatna tawh kidim hi. Tua itna pulaak thei ding kammal mu zo lo hi. Tua hi-in leitung mi khempeuh in tua itna a en dingin hong sam hi. En un ka tate aw a hong cih nadingin Pasian’ hong piak itna lamdang hi. Nak manphat lua zen ci mihing! Pasian thupiak palsatin Satan khut sung a tung khinsa hi mah taleng, Khrih hong tatkhiatna hangin Amah i um a, Adam tate in Pasian tate hong suak hi. Mihingin hong nungta-in i nunna hong lamsang hi.” Ellen G. White, 4T., 563.\nNGAIHSUTBEH DING: Leitung pilna le thutheihna ultungsak hun sungah “Lungdamna Thu” in mihingte nuntakna ah mun ngah zo lo tektek hi. Vantung thuman thu, upna tawh kisai thu leitung thu bangin ngaihsunin, ciangtan nei lo Pasian in ciangtan nei mihing khat bangin ngaihsun uh hi. Ni, kha, aksi simzawh lohin a om lakah cihtham lo mihing in a telzawh loh thute nawlkhinin, thusim lo hi. Tuate khempeuh lakah a lunghimawh huai pen in mihing mah ahi hi. Leitung pilna, thutheihnate in mun luah khin ahih manin Pasian thu-upna kiam semsem hi. Richard Tarnas, Passion of the Western Mind (New York: Ballantine Books, 1991), 305.\nHih bang ngaihsutna in khialhna bang nei hiam? Ciangtan nei leitung pilna, mihing’ ngaihsutna in a kicingin Pasian’ hong itna a theitel zo taktak ding hiam? Leitung pilna, mihing’ ngaihsutna tawh kingah thei lo Pasian kiang pan thuman i kitangsapzia hong hilh hi lo hiam?\n1. Khristian na hihna tawh kizui-in “ mihing in bang hiam? cih dotna koi bangin dawng ding na hiam? Na dawnna le Pasian a thei lo mite’ muhzia a kilamdang hiam?\n2. Cormac McCarthy in “A si pak ding i hi kei-a a tawntungin a si dingte i hi hi.” ci-in gelh hi. Sihna pen nuntakna tawh tonkhawm, i puak hi phial hi. Sih khit ciangin bang piang ding hiam cih theihtelna in bang hangin i dahna hong hennemin lungmuanna hong pia hiam?\n3. Hamsatna, gim thuakin lamet bei ta phial mah taleng bang hangin nungta nuam veve i hiam?\n4. Singlamteh in mihing khat ii manphatna bang pulaak hiam?


url: =News tomkim lak khawm (23 Feb 2017) ~ TK Lian :: ZOMI DAILY\nposted on 23 February 2017 at 3:54 pm Lomkholna: News, Thangkhanlian, World\nFeb. 23, 2017: # New York City a om Lincoln Center ah Budapest Festival Orchestra performance lahna en dingin Jenny Heinz kuan a, a jacket nungah Trump a deih lohna (anti-Trump) laimal 8 by 11 inches a ki-at, “No! In the name of humanity we refuse to accept a fascist America,” cih a silh manin kilutsak lo hi. Jenny Heinz in hih puanak pen Trump Tower pua-ah lungphona kineih a kipanin ka silh hi ta hi ci-in The New York Times-te kiangah gen hi. Lincoln Center ulian ten a ticket man leh kik uh a, ahih hangin hih thupiang gen cian nuam lo uh hi. – The New York Times\n# San Jose, California, US ah tuilian (floods) hangin mi 14,000 kiim in inn nusiatsan in tai khia ta ua, zan in ulian ten in khat khit inn khat a ban a banin encik uh a, mun sangna munah kihemkhia dingin thupia uh hi. Nung Kiginni panin guah nak zuk lua ahih manin mun pawl khat awm ciang dong pha zo hi kici hi. – The Deccan Chronicle\n# Chicago Court in Indian-American Seth kici in $900 million project a bawlna lawhsam napi Chinate mi 300 khemin a sumte tampi a project adingin a meet dingin sum a koihsak (investment) manin kum thum sung thongkia dingin zanhal in sehsak hi. Indian-American Seth pen Chicago Convention Center kici 2011 in a phuankhiapa hi a, Chinese 300 panin a meet a sum $5,00,000 + administrative fee dingin $41,500 la hi. – The Deccan Chronicle\n# Colombia gam-a FARC rebels ten kumpi tawh nung kum-a kilemna suai a kaih uh nungthuapna dingin March 1 ciangin galvan koih khiatna/ap khiatna “historic disarmament process” kici pan ding uh hi. FARCte pen Latin America gam-a dingin Marxism-Leninism-Socialist deih a kiphinte lakah rebels upa pen hi a, Colombia kumpi kum 52 sung na do uh hi. March 1 ciangin a galvante uh 30% ap khia ding uh a, May 1 ciangin 30% mah ap khia kik leuleu in, June ciangin a galvan khempeuh uh kumpi tungah ap khiatna “final disarmament” kici nei ding uh hi. – The Deccan Chronicle\n# Ni dangin Russia gum Ukraine kumpi lui (a kipaikhia) Victor Yanukovych’ lawm Gas zuak a sumbawl mi leh Ukraine gam-a mihau pen nihna Dmytro Firtash kici in Spain gam-a organised crime tawh kizopna a neih manin Austria gamah kiman hi. Firtash pen kum 51 mi hi a, Russia gam-a gas company lian Gazprom tawh kizopna nei-in sum tampi ngah hi. Firtash in US President Trump in a vote zon’ lai-in Trump’ zon’na huh (campaign aide) ngeite tawh zong kizopna nei hi. Austria khuapi Vienna a om Vienna Court in zong nekgukna ah a kigolh manin US gamah piak khiat (extradited) a, thusitna mai-ah din’sak ding hi cih a pulak khiat ma a Firtash kiman ahi hi. – The Deccan Chronicle\n# UK gam-a piang, Dubai pansan a sumbawl, Mara Group Holdings leh Inspire Group company neite tapa India mi Ashish Thakur in a zi lui Meera Manek khen sawmin thukhenna inn ah “divorce battle” kici sawtpi a neih hangin a vai siang thei lo a, a zi lui tungah makman sum tampi a piak ding hi ci-in sitni ten thukhensatna nei uh hi. A makman bangzah pia ding hiam cih bel kigen lo hi. Ashish Thakur pen Africa continent adingin billionaire naupang pen ahi hi. A zi lui tawh Space hawhna ding ticket $1,60,000 vai-ah zong buaina nei uh hi – The Telegraph\n# Pakistan gam-a top Shariat Court in test-tube babies kici nupa nau nei thei lo ten pasal na tui (sperm) la-in numei na tui (egg) tawh test-tube ah zatui tawh lim takin naungek pian’sak theihna dingin “fertilisation” bawl pen thukimna pia ta hi ci-in Federal Shariat Court in pulak hi. Nupa kibangte na tui mah zang loin a dang panin lak pen kiphal tuan lo hi ci-in gen beh hi. – PTI\n# 2030 ciangin mihingte kum 90 bang nungta zo ta ding hi cih thu ngentel taka kan (researchers) ten mu khia uh hi. South Korea gamah numei naungek 2030 kum cianga piangte kum 90.8 nungta zo ding uh a, 2030 ciangin S.Korea ah numei kum 65te (average 65yrs.) kum 27.5 a nungtakna uh kibehlap ding hi. France, Japan leh Spain gam-a numeite pen kum 88 bang nungta ding uh hi cih mu khia uh hi. S.Korea gamah pasalte nuntak hun (life expectancy) ding pen 84.1 hi a, Australia, Switzerland, Canada leh Netherlands gam-a pasalte nuntak hun ding pen 84 hi ding hi ci uh hi. Sub-Saharan Africa mite nuntak hun tom pen ding hi. Researchers ten a muh khiatna uh-ah gam hausate lak panin US gam-a nupi (maternal) leh naungekte tam si pen hi cih mu khia uh hi.\n# NASA ten space ah leitung gam tuamtuam in space station dingin a zat uh International Space Station (ISS) ah SpaceX supply ship “Dragon” kici mi guk tuanna suppy pia dingin a sawl uh GPS in nasem khial (failure) ahih manin zan in ISS a lut ding khawlsak (aborted) uh hi. Nung diakin zong NASA ten historic moon pad a cih liang uh a len’sak sawm uh zong len’na mun kician nei loin leng (flawless flight) gawp ngeiingei hi. – PTI\n# Britain Prince Charles’ zi lui, a phamsa Princess Diana (Princess of Wales) kizepna hoih nonote (iconic dresses) ziing ciang a kipanin London khuapi ah “Her Style Reign” cihna munah lak khiatna (exhibition) kinei ding hi.\nA NGAIHSUTHUAI KAMMAL\n“Mi khempeuh in sem khia loin a kampau bek tawh a tawpsan pen khawlsan ding poimawh mahmah hi. A kampau bek tawh khawlsan loin sepna tawh lak khia leh huhna kisam dongtuak ten huhna an (food aid) ngah thei pan ding uh hi.”\n– Pope Francis in S.Sudan food aid kisapna thu a genna/ Thang Khan Lian\nPrevious: Tuimui khua ah mikhat temta tawh kidawtlum ~ Tedim Times\nNext: Zomi Nam Ni 2017 etkikna ~ Rev. Thang Van Lian


url: =Kimpu leh Kimpi – 9 ~ Hau Za Cin :: ZOMI DAILY\nposted on 9 August 2010 at 10:22 am Lomkholna: Article, Hauzacin\nKimpu leh Kimpi – 9\nItna huih in a zaap khak bek zong tua zaha khua-ul nel kai ahih leh itna hik in pet kha leh bangzahta in a nervous tam! College kahlo in coollege a kah kawmkawm kul kha mawk vem. Zomimio College a tun ciil a english khawng a siam pen banga a otot pen tun damdamin a siamloh lam hong kithei deuhdeuh a, amah leh amah hong kisittel deuhdeuh hi. A guk in maizumhuai sa in a om a, ahi zongin mawtaw khatvei tuanna leh miopi sung tunna kiton, khuapi zin masak leh Cell phone cih khawng, Car cih khawng muh leh zat thuah ahih manin ‘kei sanga pilzaw kua om diam leitungah’ cih lungsim nei a a gamtat ziahziah pen ahi thei ding mah na hi mawk. Tua hun in computer mu leh a siampen bangin muut ziahziah lai ding, internet zat dan thei leh sak leh khangah ciak in laigelh pah ziahziah lo dia. Tun bel tuate tawh akisawh khak ma in a pilna tampi kibehlap man ahih manin kidawmtak in gamtat kisin a, picing a suahna ding lampi a tawn panpan ding ahi hi.\nTua bang teng a ngaihsut kawmkawm in a siapa laihilh zong a zak tawh a zakloh tawh, a gelh tawh, a gelhmanloh tawh, kihelh neunau hi. Ahi zongin tua ni a a hunzatdan a ngaihsut ciang khantawn a manpha ding thu ngaihsun, phawk huaihuai ahih manin siapa laihilh sanga pilna tam ngahzaw bangin a kingaihsun hi.\n“Hello, Kimpi maw… no koi ah om, kei zong class zo ta hi veng…”\n“He, hi ing ei, u Kimpu maw? Na lawmnu te zong den in tawpta ei, na kimu ta uh hia… ha ha ha…”\n“Bang e, kua e… [ha ha ha…]… mawk mawk uh ciai na nuihdan uh pan na gennop uh tel ing…”\n“Ha ha.. kitheilo sak kawmkawm maw…”\n“Hilo, tuate gen nai ken, kong gennop khat om kimu thei diam… Nuamno Niangtui Nunnuam ah niang hong nekpih ning”\n“Phamawh kei e, na lawmnu te na tonpih lel in, ko bel Bus stop ah a ciah ding Bus ngak hi ung…”\n“Kimpi, na ciah nai kei un, ka ciamnuihloh, kong gen nop om, hehpihna tawh…”\n“Hehpihna tawh a hih liang leh lah hong pai ve, Bus stop ah om ung”\n“Kimpi, nong maisak ding uh hong thum ing..”\n“Bang maisak ding maw..”\n“College kah tung pan ki smart sak, ki mipi sak, ka ut banga om gawp, cell phone khawng lei ziahziah, english khawng siamlo pipi a pau ziahziah… ka maizum hi ei…”\n“U Kimpu, tua na cih theih ka lungdam, hoihsa ing. Tua nong kiphawk theih leh nang mi hampha na hi ding hi… ei hihlohna pi kihi sak cih pen ‘immitating’ hi a, nak zakdahhuai mahmah hiven…”\n“Kimpi, nong telsiam a ka lungdam hi. Niangtui hong dawnpih ning maw, ka lungdam… ”\nSMS: “Hiii… u Kmpu… i love you… i miss you today”\nSMS: “sorry, laisim ing”\nSMS: “good, good, good for our future family…. :-)”\nSMS: “Nuamno, kei tua dan ut nawnlo… lai ka sim kul, bye”\nSMS: “Sim saisai ole.. i miss you… good night”\nSMS: “No time is available for romance today to future. Good night”\n[U Kimpu in bang hanga hong ngai nawnlo ahi tam aw. Hong ngailo ci leng hong naak it loh di dan.. Tu ni ka hoih hopih loh man ahi tam. Ahih kei leh Kimpi te in maiet lua a, kei hong gensia uh ahi tam maw. Kimpi te lawmta mahmah u Kimpu kineisak lua, amau khua ahih hang ken hoih kasa ve. Kei college ah a melhoih pen hiveng, english zong a siam pen hi veng, khuata pan hong pai a kikhuapi omsak pah malam uh maw…]\ntring… tring… tring….\n“Hello, Kimpi, u Kimpu kiangah bang gen nai vua?”\n“Bangmah gen kei ung e bang ci a”\n“Tuni Bus stop ah na kiho lim uh ka lawmte in hong mu ai maw, kei hong gensia hi uhteh maw”\n“Gensia kei ung, kua mah thu gen kei ung. Inn lam pan ka laikhak ngahte uh a kikum hi ung”\n“Bang e, laikhak e, u Kimpu in khua lam pan laikhak ngah maw… tawta-lule… kacha.. khuapi om cil khawng kipilsak lua pah uhteh, na hailam uh kitheilo hon, college kah pen pilna hipahlo hi aw Kimpi…”\n“U Kimpu in lawmngaih nei khin hiam inn lam ah?”\n“Theihpih kei si ung e, ama vai”\n“Phamawh kei, a nei zong college ah ken ngah peuh leng hun lel.. bye”\n“Lawm, mai a Lia leh Taang kitelna ah u Kimpu a cinna ding bangcih ding i hia. Cingsak dingin tua ciang ei a saite in annek pih ding, tua ciang ken chance ngah dingin amah tawh kingaih theihna ding lampi sial ding… mai nipini i vakma in i ngaihsut khit kisam ei…”\n“Awle, ngaihsun ni maw… a cinglo zong cingsak thei kitel dan zang leng hilel lo maw…”\n“Good idea, tun bel zan sawtta, lum phot ni maw… ka mit san kha inteh, ihmuh cim kei kha ning, bye”\nPrevious: Kimpu leh Kimpi – 8 ~ Hau Za Cin\nNext: Kimpu leh Kimpi – 38 ~ Hau Za Cin


url: =A mawknapi pan na khempeuh ~ T. Sawm Lian :: ZOMI DAILY\nposted on 16 February 2017 at 3:00 am Lomkholna: Article, Sawmlian\n(Thna. 7:15a; Rom 14:8)\nA kisapte a nei mi pen mi hampha hi a, thu a thei mahmah mite pen mi pil ahi hi. A kiim a kianga om nate manpha taka a zangsiam mite pen mi enhuai hi a, Pasian zahtakna tawh ama hanciamna leh sep theih ciangah a lungkim den zo pen mi hampha penpen hi kha ding hi. Tua lungkimna pen mihingte kisap penpen hia, tua lungkimna i cih pen tawlngakna leh mainawt sawm nawn lo a khawlcipna hi lo hi. Tua lungkimna pen bangcih muh ding? Leitung a mucian mahmah, hauhna sum le pai, neih le lam, sila leh nasem a hau mahmah mi pil Solomon’ tangthu, leitung a muhzia leh a ngaihsutziate panin i gen ding hi.\nSolomon pen David leh Bathsheba ta ahi hi. BC 970 – 931 sung kumpi sem hi1. Gebeon mual tungah Pasian biakpiakna pia a, tua munah Pasian in a mang sungah, “Nang kong piak ding hong gen in,” ci hi. Solomon in naupang no khat ahih manin bangci gamtat ding cih thei lo a, a lian, a phazah a kisim zo lo, a tamna a kiseh thei lo, Pasian in a teelsa mite lakah vaihawm dingin sia le pha a theihtheih nadingin, ‘thu theihtelna lungsim’ pia dingin ngen hi (I Kum. 3:5-15). Pasian in deih a teelsak ngiat kumpi hi a, a hampha mahmah kumpi ahi hi. Min dang khat nei a, ‘Jedidiah’ kici hi (2 Sam. 12:24-25). A min pen ‘kilemna’ (peace)2 cihna ahi hi. Zi a hauhna, a pa in a lam theihloh Pasian biakbuk a lamna, sum le pai, neih le lam a huahna leh a pilna pen a minthanna ahi hi.\nSolomon zah a mi enhuai leh thupi tam lo ding hi. Pasian in a it mahmah hi a, ‘tehzawhloh a thuk mahmah pilna leh theihna, genzawhloh lungsim zaina’ pia hi. Solomon’ pilna in nisuahna lam mi khempeuh leh Izipt pilna khempeuh ‘khumlet’ hi. Paunak 3000 genkhia a, la dawng 1005 phuak hi. Leitung kumpi khempeuh sung panin Solomon’ pilna thu a ngai dingin ama pilna thu ‘a zasate’ pai zel uh hi (1 Kum. 4:29-34). A zasate in zakik nuam mahmah uh ahih manin pil mahmah cihna hi.\nA pilna a ze-et dingin Jerusalem ah Sheba gam kumpinu pai a, thu haksa tuamtuam dong hi. Ahih hangin kumpipa in ama tungah a gentel theihloh, haksa lua a sak bangmah nei lo hi. Sheba kumpinu in Solomon’ pilna, ama lamsa a inn, sabuai-a a ann, a uliante’ omzia, leh a nasemte, a puante uh, a ann piate, leh Topa’ biakinn-ah a piak meihal biaknate khempeuh a muh khit ciangin lamdang a sa mahmah hi. Amau gam pana a zak thute um loin, a mit mahmah tawh a muh ciangin, “A lang zong kei tungah hong kigen lo a, na pilna leh na daupaina in ka zak thute vuknelh hi” ci hi. A zite leh a mai a ding tawntung mite in a pilna za ahih manin hampha sa zawzen hi (1 Kum. 10:1-8).\nKumpi Solomon in vanpua ding mi 70,000, mual tungah suang a to ding mi 80,000 leh mite nasep a van dingin mi 3,600, a vekpi’n nasem mi 1,23,600 nei zen hi! Nikhat-a a neekbei uh pen ann neel lawh 30, ann lawh 60, bawngtal 30, tuu 100 hi a, sakhitalte, syria sakhite, sanangte, leh a thau vasate a kisim lo hi. A gamsung khempeuhah daihna om a, mi khempeuh lungnuam takin om hi. Sakol 40,000 leh sakol tung tuang 12,000 zong nei hi. Solomon inn sung vante pen ngun vive hi phial a, amah in suang bangin Jerusalem ah ngun olsak hi (I Kum. 10:27; I Khg. 1:15; 2 Khang 9:27).\nLeitung nuntakna a muhzia\nI gensa mah bangin Solomon pen pilna-simna lamah hi taleh, neih le lamah hi taleh hau lua mahmah hi. A duh bangbang ne thei, a deih bangbang nei thei hi. Zomite lakah, “Pasian kisam keng, ka ut bangbang in om ning” ci a kihisak mahmahte khawng, Solomon’ pilna leh siamna tawh ngaihsun leng kihihsak nading bangmah om lo hi.\nTua banga a ututin omin, a deihdeih nei-in, a duh bangbang a nek hangin Solomon in tuate khempeuh pen ‘a mawkna hi’ ci hi. Thuhilhna sung i sim ciangin amawkna/a mawknapi cih 35 vei valtak gelh mawk hi. Tua a mawknapi a cihte pawlkhat en dih ni:\na) Leitunga kisem khempeuh a mawknapi hi a, huihpi nung tawh kibang lel hi (1:14)\nb) Mit in a muh cim thei lo a, bil in a zak cim thei lo hi (1:8).\nc) Jerusalem a uk dang khempeuh sangin pilzaw. Pilna leh theihna khempeuh a theihloh om lo, ahih hangin tuate pen a mawknapi hi a, tuate in lunghimawhsakin, gimsak semsem hi (1:16-18)\nd) Lungdamna zongin a ut bangbangin om ding a ngaihsut hang a mawknapi hi (2:1)\ne) Na lian tampi tak semin, inn tampi tak lamin, huan bawlin, singno suanin, tuikhuk bawlin, sila tampi neiin, tuu honte, bawng honte nei-in, Jerusalem a om ngeite sangin hauzaw a, a zawhsate tung panin ngun le kham tampi lain, lungnop nadingin lasiam numei leh pasal a deih zahzah a neihangin a nasepna pen a mawknapi leh bangmah phattuamna om lo (2:4-11).\nf) Mipilte in a pai nading mu thei a, mihaite in a thei lo hi. Ahi zongin tuate tun nading kibang a, pilna leh theihna bangmah a phattuamna om lo hi (2:14&15)\ng) Sepna khatpeuhin lungkhamna cihloh hong piak theih dang bangmah om lo (2:17)\nh) Pilna, siamna, leh theihnate siit loin na kisem a, themkhat zong a gimpih het lo khat adingin nusiat ding hi zenzen (2:21)\ni) A hinglai mite sangin a si mite hampha sa a (4:2), nopsakna a ngah lo mipa kum 2000 a dam zongin, a sisa a suak naungek mah tawh a tunna uh kibang (6:6)\nj) Midikte in migi lote thuak ding teng thuak zawsop a, migi lote in midikte ngah ding teng a ngah sawsopna leitung (8:14).\nSolomon in ngaihsutna thak nei\nSolomon in leitung nate pen amau bekin bangmah hi lo, a mawknapi hi a, ahih hangin Pasian tawh tua a mawknapite i neihkhop, i zatkhop, i nuntakkhop ciangin thupi hi cih phawk khia hi. La phuakpa khat in, “Khris kihel lo nuntakna, mulkimhuai lua a lampi mial” a cih pen Solomon in mucian mahmah hi. Tua ahih manin, Pasian kihel loin kuama’n ann ne-in nuam sa lo (2:25), Amah a lungdamsakte pilna, theihna leh lungdamna pia a, mi mawhte ahih leh a sepna beisakin, a thalawh sate amah a lungdamsakte pia hi (2:26). Pasian’ sep khempeuh a kip tawntung ding, behlap theih ding leh paihkhiat ding zong om lo, Amah i zahtak theihna dingin a bawl (3:14). Pasian hang a hauhna, gentheihna, leh pilna pen lungdamna ahihna (5:18-20) gen hi. Solomon piangthak hi! A lungsim ngaihsutna leh a muhzia hong kilamdang hi. Tua ciangin mihing a kipiansakna bulpi ahi – Pasian zahtakna leh a thupiakte manna, i sepna thu kikhen ding hi cih theihna (12:13-14) ahihzia tawh thu hial hi.\nSolomon in a leitung muhzia pen kilamdang hi. Hauhna leh liatna, sum le pai pen lungnopna leh lungdamna hi masa lo ahihna phawk hi. Sawltak Paul in, cihmawhna leh cihtheihna, hauhna leh zawnna, vahna leh kialnate ah a lungkim thei ding ahihna (Fil. 4:12) leh Pasian biakna hangin a neihsa teng tawh a lungkim mite pen biakna in mihau a suaksak takpi mah ahi hi (1 Tim. 6:6) ci-a a gen bangin Solomon in hauna, pilna leh siamnate-ah Pasian a kihel leh manpha a, lungkimna om ahihna mucian mahmah hi.\nPaikhiat i kisam hi\nHizah a mi pil leh mi hau Solomon in leitung nate, amau bekin bangmah kimanna om lo hi, a cih bangin eite in zong i ngaihsutna i pilsak kisam hi. Hih i leitung nate pen amah bekin a mawknapi hi a, i hau a i zawng zongin, i vah a i kial zongin, i pil a i mawl ta zongin Pasian tawh i neihkhop, i zatkhop, i nuntakkhop kisam hi. Tua ahih kei leh tua leitung nate in lunggimna leh buaina hong tun ding hi.\nSawltak Paul in Pasian tawh a neihkhoploh pilna, Jerusalem a Gamaliel khut sung pan a sin pen a mawkna ahihna theiin Pasian lam zuanin a nasep thupi leh hauhnate panin taikhia hi. Israel mite a suahtak nading un Izipt panin paikhia uh hi. Abraham in thupha a ngah nadingin a it a innkuan, a khua, a gam panin paikhiat kisam hi. A hoih lo, a kihhuai munah omden loin, i nuntak nadingin leitung nate i paikhiatsan kisam hi.\nTapa taimang bangin leitung mite Pasian panin tai mangin, a kihhuai vok kuang gei bangin a hoih lo leitung nate lunggulhna salah i tang uh hi. Tua mun panin a taikhia dingin Pasian in hong sam den hi. Lotte omna Sodom khua mah bangin tuhun i leitung siata hi. Leitung nate bek lunggulhin i neih leh tuate tawh kisi khawm ding hi. Tua manin mawhna-khialhna leh leitung nate lunggulhna panin i suaktak nadingin i paikhiat kisam hi. Tua hi leh..\n3Amah in ka mawhna khempeuh\nhong maisak a,ka natna\nkhempeuh hong damsak hi.\n4Hankhuk tung ding kimlai\nhong suaktasak a, itna leh\nhehpihna tampi hong pia hi.\nka tha a hat theihna dingin\nthupha namkim hong pia hi (Late 103:3-5) ciin lungdam takin i pulak thei ding hi.\nMainawt zel in\nPasian kihel lo leitung nate nusia-in, i paisan laitakin, mainawt loin i khawl a, i paisansa lunggulh a i nungheihei leh tua munah zong sihna om hi. Piangthak sa a nungkikte pen Pasian lamah mainawt sawm lo a, a nuntakna lui a lunggulhte ahi uh hi. Ama kiang i tunmaloh, citak taka nunghei lo leh kuam sungah zong khawl lo dingin hong sam den hi.\nNidangin bangzahta in mawhin i khial zongin, kisikin khial nawn kei ni; Tua pen Jesu deih ahi hi (Joh. 8:11).\n“Phawkin nei nawn peuhmah kei ning,”\nZuau lo Pasian in ci;\n“Na mawhna teng maisak nading,\nKa ta’ si luang khin,” ci (TD-136)\nPasian kihel lo nate a tam nak leh a mawkna tam semsem hi. Tua leitung nate pen Pasian tawh i neihkhop ciangin manpha pan ding hi. I teenna leitung pen hun nunung hi a, leitung nate muan le suan ding, leh kingakna taak om lo hi. Laphuak siam khat in:\nNa nu zong muang ken, na pa zong muang ken,\nNa u zong muang ken, na nau zong muang ken,\nTuate hong bei ding a, bei cih om ngei lo Jesu suangpi beel in, ci hi.\nMawhna leh leitung bek lungngulhna panin Pasian in paikhia dingin hong sam hi. I mawhnate puansan a bat hangin vuk bangin hong ngo ding a, si bangin a san hangin tuumul bangin hong kang ding hi (Isai. 1:18; James 5:15; Sawl. 3:19-20). Mimawh-mikhialte kisikna ah Pasian lungdamna lian hi (Luk. 15:7). Tua ahih manin kisikin, Sawltak Paul in, “I nuntak leh Topa adingin a nungta i hi a, i sih leh zong Topa-ading mahin a si i hi hi. Tua ahih manin i si a, i hing zongin Topa a i hi hi” (Rom. 14:8) a cih bangin, ei te’n zong i cih theih nadingin Pasian tungah ki-apin, amah bek lungmuanna leh lungkimna bucing hong pia thei hi, cih a phawk den dingin a sim mimal kim Pasian in thupha hong pia hen.\nPrevious: Christian Hymn te’ tangthu: Nungta Ahih Man\nNext: KL Airport sungah misuamlum dingin aki ummawh numei khat kiman ~ ZD


url: =LESSON 1 June 26–July 2 ~ MUC\nLESSON 1 June 26–July 2\nAdmin 11:57:00 PM Articles, Sabbath School Lesson\nTawlngak Hun Nei Lo-in Nasemte\nTu Kaal Sung Sim Ding: Gen. 2:1–3, Jer.45:1–5, Exod. 20:11, 2 Sam. 7:12, Mark 6:30–32, Gen. 4:1–17.\nKAMNGAH: “Ke’n ka lunggulh mahmah hi. Topa’ huangsung ka lunggulh mahmah a, ka lungsim le ka pumpi a nungta Pasian’ tungah lungdam mahmahin la a sa hi”(Late 84:2).\nTit tok, tit tok, tit tok. Kawm tunga naipi in gim leh tawl cih om lo-in mantakin paipai hi. Sabbath ni hong tun ding nai nih bek kisamlai, Mary in a inn sungteng amuhteh khuisa hi. Leengla tutna munteng in naupangte kimawlna vanzatteng sual tungah teek nee-nua hi; anhuan buk sung niin mahmah hi. a tanu tom pen uh Sarah in cina-n lupna tungah lumlai hi. Mary in Sabbath ni-in biakinn ah leengla muak dingin kisawl hi. Hun kipatma minutes 30 bang biakinn a tunkholh uh kisam hi. Sabbath ni pen buai tengtung sangin tawldam hithiat ding lunggulh hi.\nTua kawmkalah khua kim panin Mary pasal Josh in inn sung van kisam tuamtuamte valei-a pai hong tung thei lo hi. Lampi kikhak cip; pai nading mun awng lo hi. A kuama peuh vanlei hun kituak ngeingai hiam, cihnop phialin om hi. Josh in tawlngak hun kisam ing; hih bang tawh buai tengtung nuam keng, ci-in ngaihsun hi. Ahi zongin nuntakna i cih in hihte sangin lian zaw hi. I manlah tawntung hi; kinawh hi den mai! Mi tawh kiho-na, vai tuamtuam tawh vak suk vaktohna, nasepna tawh kibuai den hi. Nisim nuntak khuasakna, nasep kuan leh ciahnate-ah, lampi lamdungah i muh, i tuah thute hangin i\nnuntakna-ah bang in thupi pen hiam, cih i phawk kha nawn kei hi.\nKoi bangin manlahna leh buai-na lakah tawldamna i mu thei ding hiam?\nA Gim leh A Vul Nuntakna\nPian. 2:1–3 sim in. Bang hangin Pasian in i gim leh i tawl ma-in tawlngak ni ding bawl hi ding hiam?\nMihing in amah leh amah lungkham sinkham kiguanin a nuntak ma-in i nuntakna-ah i phawk ding Pasian in ciaptehna khat na bawl khin hi. Hih ni hong tun ciangin khawl hun hi ding a, nuamna tawh kidim ni hi dingin Pasian in tuamkoih hi. Hih ni hong tun ciangin bangmah sem lo-in tawlngak ni ding hi; hih ni in Pasian hong piakkhong singkung lopa, huih, tui, mihing hong piansakna leh a thupi penah na khempeuh Piangsak Pa tungah lungdamko dingin hong deih hi.\nAdam leh Eve in Eden panin hawlkhiat thuak a kipan tuni dongin Sabbath sittelna a kizomsuak hi-in Sabbath in nuntakna khempeuh tawh kizom hi. Ni sagih a cinsialin Piansakna hangin Topa tungah lungdamko dingin a kisam phapha hi.\nTuhun ciangin nasepna-ah van zat tuamtuamte hangin tuma kum zanih hunte laisangin a tawldam zaw dingin kingaihsun hi. Ahi zongin tu-in tua bangin tawldamna tawm mahmah hi. Nasep loh sung nangawngin zong tawlnga hithiat cih om thei lo hi. Bangzahin nasep zo-in matun hi mah taleng, i mai-ah masuan tampi om hi; tuate a nung delhdelh i suak hi. Ihmut hun ding hun tam ngah lo mi tampi in caffeine tungah kinga uh hi. Mi tampi in cell phone hoih mahmah zangin, computer manlang mahmahte zang, internet hat mahmah kizang hi taleh manlah hi den uh hi. Hih a nuai-a Lai Siangtho munte in bang hangin tawlngakna in thupi hi, cih hong hilh uh hiam? Mark 6:31, Late 4:8, Pai. 23:12, Thkna. 5:14, and Matthew 11:28.\nEite hong bawl Pasian in i pumpi in tawlngak kisam ahihlam thei mahmah hi. Amah in zan hun leh Sabbath a piangsak hi. Hih hunte in mihing in tawlngak hun a ngah nading uh ahi hi. Jesuh in eite nuntakna khempeuhah Topa hi, cih thei hi lehang tawlngakna hun pel lo a zang ding kisam ihihna i tel pha semsem ding hi. A taktakin Sabbath tawlnga ding hong sawl mawkmawk hi lo hi; thupiak hi. Manlahna tawh kidim na nunzia ngaihsun in. Pasian hong deihsak pumpi tawlngakna leh Ama tawh kizopna-ah tawldamna hoih zaw dingin bang na hih thei hiam?\nA Hawmpi Nuntakna\nIhmutcim lohna leh pumpi gimluatnate hamsa hi. Tua sangin a hamsa zaw in lunglen khua-ngaihna (“emotional empty.” ) hi. Ihmuhcim kei leh lungsim gim leh tawl in hong behlap thei hi; tua in lungkiatna hong tun thei hi. Baruch, Jeremiah zat lai-at pa Baruch in Babylonte in Jerusalem a suksiatma, buai-na leh patauhna tawh a kidimma Jerusalem kisiatnate thuakkha ding hi. Jer. 45:1–5 sim in. Bangci bangin Baruch in gimthuak hiam?\nPasian in nang bek in na thuak ding thu hong puak hileh, koi bangin na om diam? Baruch in Pasian tokhom tung panin tua bang thu ngah hi (Jer. 45:2). Tua bangin Baruch in Pasian tung pan thu a ngah hun in Jehoiakim in Judah gam a uk zawh a kum li-na, 605 ahih keileh 604 B.C hi ding hi. Jeremiah 45:3 in mihing in cimawh dongtuak mite thuakna pulaak hi. Tua hun a Baruch taamlawhnate kineihkhemna hi lo hi. A lungkiatna leh cihmawhin a omna thu limtak pulaak hi. Siatna tampi thuakin tampi mah thuaklai ding hi. Koi bangin Pasian in Baruch nat leh gimnate mu hiam? Jeremiah 45:4, 5 sim in. Pasian in Baruch thuaknate hangin Amah mah in thuak ahihna ngaihsun lehang Baruch thuakna sangin Pasian thuakna in lian zaw hi, cih kilang hi. Pasian in Jerusalem a pankhia Pa hi; Amah mah in susia ding hi ta hi; Amah in leenggahhuan bangin Israel a bawl hi (Isa. 5:1–7); Amah mah in hih huan zunglot khia ding a, gamdangah saltangin paipih ding hi ta hi. Topa in a mite tua bangin a nungta dingin deih lo hi. Ahi zongin tua bangin a thuak ding hun hong tungta hi; bang hang hiam cihleh amaute in Topa a langpan uh hi. Ahi zongin Baruch adingin gimna khuamial galah khuavak om hi. Kisiatna, saltanna leh supnate lakah Pasian in Baruch nunna kembit hi. Pasian in Baruch a makaihnate simkik in. Ei mahmah in a huampi- in i nuntakpih ding bang thupuak na mu hiam? Cihnopna-ah bangbang dinmun sung i tung zongin a tawpna-ah Pasian vangliatna bang kipulaak hiam?\nThukhun Lui Hong Hilh Tawlngakna\nI vekpi-in tawlngakna i kisam hi. Tua hangin Lai Siangtho sung khempeuhah tawlngakna thu kimu-kim hi. Pasian in nasem dingin hong bawl hi taleh tawlngak hun zong a kisam khat hi.\nHebrew Lai Siangtho sungah, gentehna-in nambat in tawlnga limcing om hi. Piansak ni sagih ni-in Pasian tawlngakna thu a kipulaakna-ah (Pian. 2: 2,3), “Shabbat” cih kammal kizang hi. Shabbat a khiatna in “nasem khawl, tawlnga, nasep loh ni cihna hi. Hih kammal panin Sabbath cih kammal hong piang hi. Hih kammal mah Pai. 5:5 kizangin “nasepna panin tawlngakna” a pulaak kammal hi. Moses in a mipihte nasepna pan tawlnga dingin a thupiak manin pharaoh hehna piangsak hi.\nThukham li-na sungah Pasian in Ama piansak nasepna pan tawlnga hi, cih a pulaakna-ah Hebrew laimal “nuakh” (Pai. 20:11, Thkna. 5:14) kizang hi. Hih kammal a khiatna in “tawlnga” cihna hi. Hih kammal mah Job 3:13 sungah zong tawlnga ci-in kigelh a, thuciam tawh kisai a kipulaakna-ah “khawl” cih kammal, Gam. 10: 36 leh 2 Kum. 2:15 ah zong Elijah vangliatna in Elisha tungah hong khawl (tawlnga) hi, ci-in kizang hi.\nA dang kammal khat kizang in “shaqat” a khiatna in “tawlnga un,” “suakta- sak” “gamdai takin om” cihna hi. “Shaqat” kammal Joshua 11:23 in zangin, Joshua in gal a zawh khit ciangin leitang in galdona panin tawlnga hi, cih thu kipulaak hi. Hih kammal “shaqat” a khiatna kilemna ci-in Joshua leh Thukhente sungah kigelh hi.\n“Raga” cih kammal in tawlngakna a pulaak kammal hi. Thuhilhkikna sungah Pasian langpan khak loh ding bang hang hiam cihleh tua bangin hi leh saltanna gamah tawldamna om lo ding hi, ci-in kihilhkhol hi (Thkna. 28:65). Hih kammal mah Jer. 50: 34 ah Topa in tawldamna hong pia thei ahihna thu hong hilh hi.\nThkna. 31:16 leh 2 Samuel 7:12 sim in. Bangci bang tawlngakna thute hong hilh hiam?\n“Shakab” cih a khiatna in “kikhuangin lum” “ihmu” cihna hi. Pasian in David tawh a thuciamna-ah Pasian in mailam hunah Israel kumpi ding kamciam pia hi. Tua kamciam in Na nite cingin na pate kiang na zuat hun hong tung ding a, nangma khit ciangin na tapa in kumpi tokhom a luah ding hi (2 Sam. 7:12), ci hi.\nI pulaaksa om bangin Hebrew laimal in tawlnga cih tawh kisai kammal tampi nei hi. Hih kammalte Lai Siangtho sunga kigelh tawlnga cih kammalte in a dang kammal khat leh nih tawh ahi zongin kizopna nei lo hi. Mimal khat kia ahih keileh mipi-in kitawlnga hi. Sabbath ni tawlngakna in Pasian sungah tawlngakna bek tawh ciangtan nei hi lo-in, pumpi taksa, mi tawh kizopna leh lungsim puak adingin thupha hi, cih hong hilh hi.\nSihna in ahihleh mihingte gal khat hi mah hi; ni khat ni ciangin hih sihna in beisiang ding hi. Hong nusia khinte hangin dahnin kapin om hi mah taleng, amaute in a tawlnga hi, cih thu tawh kihehnep ding banghangin thupi hiam?\nThukhun Thak Hong Hilh Tawlngakna\nThukhun Thak sungah tawlnga cih kammal akimu mun mahmah khat in “anapauô” hi-in a khiatna in “tawlnga, tawldam, thaksuahkik” cihna hi. Jesuh thugenna a kithei mahmah “ Vangik pua-in a gim, a tawl mite aw, ka kiangah hong pai ta un. Tawldamna kong pia ding hi” (Matt. 26:45). Hih munah zong “anapauo” (tawldamna) kammal kizang hi. Korin pawlpi tungah a honpihna nunung penin Paul in ama naseppihte hong tung amuh ciangin amah mah in tha thak ngahin a lungdamna pulaak hi; hih munah zong (thaksuahkikna) “anapauo” kizang hi (1 Kor. 16:18).\nTawlnga cih kammal adingin a kizang a dang khat in “hçsychazô” hi. Hih kammal in Jesuh in hankhuk sungah tawlnga-in a om sung mahin a nungzuite in Sabbath ni-a tawlngakna a pulaak kammal hi (Luke 23:56). Tua banah “hesychazo” cih kammal in lungnuam takin om hithiata nuntakna (1 Thess. 4:11) leh mawhsakna thu tawh kipelhna – dai takin nunna a pulaak kammal hi (Sawl. 11:18).\nHebrews 4:4 sungah ni sagih ni-in piansakna panin Pasian tawlngakna thu hong hilh hi. Hih munah zong katapauô, Greek pau tawh kigelh Thukhun Lui sung a kammal kizang hi-in a khiatna in “ a sem nawn lo” “ khawlna” “ tawlnga” cihna hi. A lamdang veve khatah Thukhun Thak sunga kizang hih kammalte in Hebrew tawh kigelh Thukhun Lui sungah a om lo khat zong om lo hi.\nMark 6:30–32 sim in. Nasep ding maban tampi omlai hi napi-in, bang hangin Jesuh in a nungzuite tungah mun khatah pai-in tawlnga dingin sam hi ding hiam? Mark 6 sunga thupiangte a huampi-in ngaihsun in.\n“Hong pai unla, tawlnga phot ding un” (Mark 6:31) cih thu in sapna hi lo hi; amaute zuih dingin thupiak ahi hi. Jesuh in a nungzuite pumpi taksa gimna tawlnate lunghimawh hi; amau lungnopna leh tawldam nading thupiak hi. Jesuh sawlna bangin amaute in nihta nihta-in kuankhia-in, tua panin Jesuh kiang hong tunkik uh hi (Mark 6:7). Amaute in lungdam kipak takin hong ciahkik uh hi ( Mark 6:30). Amaute in lungdamna tawh kidim uh hi. Lawpsapna leh lawhcinnate Jesuh tungah a pulaak kal ding hun ngaklah mahmah uh hi. Ahi zongin Jesuh in amaute in mun khatah pai-in tawlnga dingin thupia hi. Mark in hih bangin hilhcianna nei hi: “Tatsat lo-in mipi hong pai ahih manin annek hun ding om lo hi”( Mark 6:31). Nungzuite in tawlngak hun ding om man lo-in tatsat lo-in nasem uh hi. Jesuh in pumpi leh lungsim cidamna kul ahih manin tawlngak hun kisam hi, ci-in hong hilh hi.\nPawlpi siate leh upate ahih keileh Pasian nasem mi khat peuh in gimin tawlin a om loh nadingun bangci lampi tawh huh thei ding na hiam? Amaute nasepna hangin lungdam pulaakna leh a tawldam nadingun bang na huh thei hiam?\nTawldamna Mu Lo A Vakvai Mi\nPian. 4:1–12 sim in. Bang thu in Cain a vakvai mi suaksak hiam? (Pian.\nPasian in Abel biakpiakna thupi-sim a, Cain biakpiakna thupi-sim lohna thu kilang-tangtakin Lai Siangtho in pulaak lo hi (Pian. 4:4, 5). Ahi zongin Pasian in bang hangin Abel biakna sangin Cain biakna nial hi, cih thu i thei hi. Cain in Pasian mai-ah hong pai-in meihal biakpiakna tawh kisai ama lungkimlohna thute leh Pasian kamciam bangin biakpiakna a deihlohnate pulaak hi. Ama biakpiakna in mawhna hangin kisikna kihel lo hi. Tuhun mi tampi mah bangin Cain in Pasian geelkholhsak bangin biakpiakna pia dingin thaneem kisa hi; Honpa tungah kinga-in hotkhiatna ngah ding cih pen muang zo taktak lo hi. Cain in mihing kimuanna lampi tawn dingin khensat hi. Ama phatna suang hi.”Ellen G. White, Patriarchs and Prophets, p. 72.\nPasian in Cain in a vakvai mi khat suak ding hi, ci-in a pulaak ciangin, tua bangin a nungta dingin Pasian in a bawl hi lo hi; ahi zongin ama gamtatna leh a thuman lohna gah a at kik hi. Cain in Pasian sungah tawldamna mu lo ahih manin mundangah zong tawldamna taktak mu zo lo hi.\nHebrew kammal ah “thupi-sim” a khiatna in “ limtak en, limtak ngaihsun, kidawmin gamta” cihna hi (Pian. 4:4) Pasian in a thupi-sim, limtakin a et in biakpiakna vanzatte hi lo-in biakpiakna a pia mite lungsim puakzia hi. Pasian in Cain biakpiakna a sang loh manin Pasian in a khel, a gilo Pasian hi, cihna hi lo hi. Biakpiakna a pia-te lungsim puak, gamtat zia le tong, bang thu siksanin biakpiakna pia cihte Pasian in limtakin sittel hi. Sittel thukhenna- ah zong tua bangmah hi.\nPian. 4:13–17 sim inla, Cain in Pasian thukhenna amuhzia ngaihsun in.\nPasian kiang panin taikhia dingin a hanciam mi in tawldam ngei lo ding hi. Pasian hehpihna ngah dingin leitung van le nate, lawm leh gualte, ahih keileh manlahna tawh ngahsawm dingin i hanciam hi. Cain in ama minthan nading leh khuapi khat lam kipan hi. Hihte in minthanna leh zawhna khat hi. Ahi zongin Pasian kihel lo ahih manin Pasian a langpan minthanna leh khuapi khat hong suak hi. A tawpna-ah bangmah lo-in beimang hi.\nI mawhna hangin gimthuakna om taleh singlamteh tungtawnin mawhmaisakna thu bangci bangin na sang thei hiam?\nNgaihsutbeh Ding: Rabbis tuamtuamte in biakpiakna manphatna pen manlahna tungah khensat uh hi. Upna picinna pen pualam hoihna tungah koih uh hi. Tua hangin amaute in Pasian tawh kigamla uh hi; amau leh amau hoihna tungah kinga uh hi.Tua bang lauhuai-nate tu-in zong a omlai hi. Mi khat in Pasian ading nasepna-ah manlah tawntung hileh nasep lawhcing bangin kingaihsun hi. Hih bangte-ah mihing geelna leh lawhcinnate hangin lauhuai-na piangsak thei hi. Thungetna tawm, upna neu semsem thei hi. Nungzuite mah bangin Pasian tungah kinga dingin kimangngilh a, a hong honkhia ding i zong kha zel hi. Eite in tatsat lo-in Jesuh i mitsuan ding kisam hi; Ama vangliatna in hong zawhpih ding hi, cih i phawk ding kisam hi. A mangthang mite hotkhiat nasepna-ah hanciam theihzahin hanciamin nasepna- ah, ei mimal ading thungetna, Pasian Kammal tungah lungngaihna, Lai Siangtho kantelna hun kisam hi. Thungetna tampi leh Khrih dikna tawh kisiansuahna in nasep hong zawhpih ding hi; tua mah in a tawpna-ah lungkimna hong pia ding hi.” Ellen G. White, The Desire of Ages, p. 362.\n1. Nasep manlahna, maban sep ding hauhluatna, tatsat lo-in mite ading hun piakna, mite pahtak dingin hanciamnate in a deihhuai pen hi lo banah Pasian hong sawl zong hi lo hi; tua bangin gamtatnate in pumpi taksa, lungsim ngaihsutna leh upna susia thei hi. Koi bangin na pawlpi in nasem a gimte adingin tawldamna, lunggimte lungnop a ngahna mun hi thei ding hiam?\n2. Tatsat lo-in Pasian ading nasepna leh na hoih semin kitaklahin hun tawlngak hun a om thei lo ding mah ahi diam? Jesuh leh a nungzuite thu – Mark 6:30–32 ngaihsun in. Hih thu in na nunzia ding bang hong hilh hiam? Na lawmte tawh kikum in.\n3. 1899 kumin mawtaw a manlang penpen nai khat sungin tai 39.24 tungzo hi. Tu-in ahihleh tua sangin mawtawte in manlang zaw hi. Phone zatte, computer zatte tuma kum 100 laihunte tawh tehtheih ding hi nawn lo hi. Vanleng zong nidangte sangin manlang zaw vive hi. I gennop thu in nidanglai vanzatte sangin tuhun vanzatte in manlang zaw hi. Ahi zongin tatsat lo-in manlahin, a kisamzah tawlngak hun i nei thei tuan kei hi. Hih thute in mihing pianzia bang hong hilh a, bang hangin Pasian in a thupiakte sungah tawlngak hun thupi-in koih hi ding hiam?\n4. Mawhna a pianma Eden ah Sabbath tawlngakna om khin cihthu ngaihsun in. Lai Siangtho thuthuk hong hilhnop thu tampi a om banah mawhna om lohna, kicinna tawh kidim leitungah zong tawlngak hun in bangzahin thupi hi, cih hong hilh hiam?


url: =SABBATH SCHOOL LESSON 2 | JANUARY 2 -9 BIL PANIN KHE DONG AH ~ MUC\nSABBATH SCHOOL LESSON 2 | JANUARY 2 -9 BIL PANIN KHE DONG AH\nAdmin 12:37:00 AM Articles, Sabbath School Lesson\nLESSON 2 | JANUARY 2 -9\nBIL PANIN KHE DONG AH\nTU KAAL SUNG SIM DING: Pau. 4 – 5; 6: 1- 19; 1Kum. 3:9; Matt. 13: 44; 1Kor. 10: 13.\nKAMNGAH: Na khat peuh na sepna thu theitel in. Tua hi leh na sep peuhpeuh maavang ding hi. Siatna peelin a manin gamta inla, thuman lampi panin themcik zong pialkha kei in. Pau. 4: 26, 27.\nI zak thute in i gamtat zia huzaap mahmah hi. Laisinna a kipan thutheihna pen zakna pan hi-in, nunzia hong huzaap, zakna le nunzia tuamkhen theih hi lo ahih manin, nunzia ding zakna thupi mahmah hi. Tua hi-in pilna in a bulpi ahi hi (Pau. 4:7). Bang zahin thuhilhsiam mah taleh, a za a ngaite in lungsim takpi tawh ngai kei\nleh, tua thuhilhna in a mawkna suak ding hi.\nNaupangte’ nungzang a kisat ciang bekin thungai uh ahih manin, Egypt mite bawl suangpek tung ah kisuai limte ah nungzang ah bil gol mahmah omsak uh hi. A sia, a pha theihna bek kicing lo hi. Koi bangin a pha nate tel ding cih i theih ding zong kisam hi. Pilna ngah nadingin hoihtakin thungaihna, thuhoih thute zuih kisam hi. A hong kihilh thute zui lehang siatna tawh hong kigamsak hi.\nPau. 4 buppi sim in. Nuntak pih ding bang hong hilh hiam?\nPilna ngah nading thungaih kisam hi. Hebrew mite’ngaihsutna ah thu ngaihsut siamna, thutheihna pen khuak hi lo-in bil hi ci uh hi. Thutheihna pen zakna pan hi, cih hong hilh hi. Thungaihna thupi mahmah hi, cih hong hilh hi. Solomon in Pasian tung pan pilna a nget ciangin “kithuhilhna a za thei ding” a ngen ahi hi (1Kum. 3:9).\nPilna kipatna in thungaih ahi hi. Thungaihna tungtawnin pilna hong pai hi. Mihing sung pan pilna hong pai hi lo hi. Vantung’ makaihna om lo-in mihing hihna bek tawh vantung pilna kingah lo hi. Mihing in ama siamna, khuak ngaihsutna tawh pilna ngah thei lo hi. Pilna ngah nadingin mihing sangin a vanglian zaw kisam hi. Pilna a zong mi in lungsim khempeuh tawh a zon kul hi. Bang hang hiam cih leh, lungsim ngaihsutna thupi mahmah hi. Lungsim ngaihsutna in i nunzia hong uk hi. I gamtatna khempeuh lungsim ngaihsutna tawh kisai mahmah hi.\nMatt. 13: 44; Jer.29: 13 sim in. Koi bangin hih nihte gel, pilna zonna-ah kizom uh hiam?\nPasian tawh kizopna ah i nuam theihna, dah theihna cihte thupi mahmah hi; neu ngaihsut khak ding hi lo hi. Hih in koi bangin a sia, a pha khentel theih nading hong huh thei hiam?\nNA INNKUAN KEMCING IN\nPilna lampi ah hamsatna pel lo kituak ding hi, cih phawk ding kisam hi (1Pet. 5:8). Hamsatna khempeuh, buaina khempeuh kipatna a tam zaw, innkuan sung pan mahin kipan hi.\nPaunak 5 sim in. Bang a lauhuai kidop ding hong hilh hiam?\nEi mah le ei mah i kidop ding thupi penpen hi. Kampau kidop kul hi. I kampaute in i up thuman thutak tawh kituak, a kilawm kampau ahih kul hi. A dang kidop dingte in: mite tung pan hong pai siatnate ahi hi. Numei in pasal khialsak kha thei, pasal in numei khialsak kha thei ahih manin numei pasal thaangtatna namcin khempeuh pelh kul hi. Tua mawhna tawh na khialh loh nading kidop huai mahmah hi. Tua bangin khialhnate kampau, zolna aw neemte pan kipan hi. Tua bang khialhna a hong dal thei ding pilna’ hong hopihna na ngaih kul hi. Vantung pilna’ hong sapna aw na zui nak leh, tua bang mawhna na pelh thei ding hi.\nNumei pasal mawhna a nial ding ban ah, tua bangin a hong khialsak thei ding munte ah i va pai loh ding zong kisam mahmah hi (Pau. 5: 10). Siatna hong pia thei nate va nehkha vet lo ding kisam hi (Pau. 5:8). Midang tungah tua bang mawhna tawh hong kipelhsak thei dingin na zi tung, na pasal tungah citakna, itna kisam hi ( Pau. 5:18). Pasian in hih leitungah nang a hong piak, tomkha sung na nuntak laiteng, na it na zi tawh a nuam theithei-in om in (Thna. 9:9). Nangma neihsa na zi , na pal hangin lungdam in. Nang a lopi neihsawm kei in.\n1Kor. 10:13 sim in. Koi bangin a hong kipia kamciamte hangin siatna tawh kipelh thei ding na hiam?\nMI TAWH NA’KILAWTATNA KHOSAK IN\nPaunak khat ah: “Topa aw, ka lawmte kiang pan hong dal in. Ka galte ahih leh, kei le kei in zo thei ning,” ci hi. Paunak in lawmte tawh kithuahzia ding hong hilh hi. Hebrew kammalin ‘lawm’ cih pen ‘vengte’cihna zong ahi hi. Vengte cih ciangin i innvengte bek hi lo, ei tawh kinai mi khat peuh cihna zong ahi hi. Vantung pilna in lawmte tawh kikholhzia thupi ngaihsun hi.\nPau. 6: 1-5 sim in. Solomon in bang a hoihlo thu pulaak hiam? Koi bangin tua siatna tawh kigamla thei ding i hiam? Nuntak pih dingin a kip tawntung thulaigil bang hong hilh hiam?\nMoses Thukham in mi cimawh gentheite huh ding, sum leitawi ciangin a meet la lo ding, ci-in hong hilh hi (Pai. 22: 25). Pilna in sum leitawi piak huai le piak huai lo hong khen thei tel sak ding hi. Pilna in mi zawng khempeuh sum a pia ding hong hilh lo hi. Huhna piak nading, thuman thutak khentel theihna nawlkhin lo hi (Pai. 23: 2, 3). Huh piakna pen i huh theih, i huh zawh laisiah huh ding hi mah hi. Ahi zongin na piak huhna in siatna kibehlapna ahih loh ding thupi hi (Pau. 22: 27). Tua hi-in Paunak in gamtatzia ding hong hilh hi.\nPaunak in kampau zatzia ding hong hilh hi. I huh zawh loh ding mi khat huh ding kamciam pia lo ding, ci hi. Kamciam pia-in tua kamciam hangin kisikna om thei hi. Ngimna hoih mahmah hangin kamciam na piak ding leh, hoih tak ngaihsun phot in. Tangtun loh ding kamciam kei in. I khialh khak leh zong kiniamkhiat takin mawhmai ding thum in.\nBangci bangin khat le khat kihuhna thupi hiam? Gal. 6: 2\nNASEP CITAK IN\nPau. 6: 6 8 sim in. Miksite tung pan bang pilna kingah thei hiam?\nMiksite pen nasep hahkat banah kuama sawl sawl kul lo-in amau sep ding ciat sem thei uh hi. Nasep hahkat i cih ciangin, a mailam khual cihna hi. Haksat hun, phalbi hun a ding kiging khol thei uh hi. Miksi in mailam hun a’ ding geelkholzia hong hilh uh hi. Nu le pa, sangnaupang, laihilhte a kipan a khang, a moi, mi khempeuh in mailam a ding ngaihsut kisam hi. Nasep khat peuh geelkhol lo pi-in sepna pen lawhcing zo hi. A bei thei lo tawntung hun a dingin kiginkholh ciangin, a bei thei hih leitung hun a ding sepna khempeuh in man nei thei bek hi. Ellen G. White, Education, 145.\nPau. 6:9 – 1 1 sim in. Mi thadahte’ tung pan, bang pilna kingah thei hiam?\nThadahte in miksi tung pan pilna ngah thei uh hi. “Thadahpa aw, miksite kiangah pai inla, amau’ nuntakzia va en in ( Pau. 6: 6). Miksite in na a sep hun sung mahin thadahpa ihmumu hi. Miksite in anzong hunin ankaikhawm uh a, thadahpa ahih leh, khutzep hithiat hi ( Bang mah sem lo cihna hi). Miksite in a mai lam uh a ding, amau pumpi sang a zah tampi a gik zaw na pua keeikaai uh a, thadahpa ahih leh, tu le tu a ding bekin nungta hi.\nThadahna, geelkholhna neihlohna cihte a hoih lohzia i mu hi. Nuntakna i cih pen nasemsemin neih le lamh tampi neihnate sangin zai zaw hi. Koi bangin Sabbath tawlngak in, nasep hahkatna le tawlngakna hong hilh hiam?\nNANG LE NANG KIKEM IN\nInnkuan sung hi taleh mi tawh kizopna le nasepsilbawlna susia thei nate a hong hilh khit ciangin, mi gilote’ nunzia zong hong hilh hi. Pau. 6: 12 – 15 le a neu 16 –19 sunga kigen thute in thunih, nunzia nih, hong hilh hi. Mi gilote’ gamtat in amau’ lungsim a pulaak hi pah hi.\nPau. 6: 14, 18 le Matt. 15: 19 sim in. Bang thu manpha hong hilh hiam?\nKimanna nei lo , thu ginalo a ngaihsunsun, a hoih lo thute a ngaihsunsun den mi, a gamtatna in zong zui pah hi. Pasian in tua bang gamtatna kihhuaisa hi. Ellen G. White, The Adventist Home, 334.\nPau. 6: 12 – 19 in siatna tawh kipelh nadingin bang hilhkhol hiam?\nGentehna tuamtuam tawh a hong hilhkholh thute in: gitlohna tawh a nungta mi in thadah mi’ nun bangin nungta hi. Mi thadahte le mi gilote tuam khen lo hi. A gilote thadah, a thadahte gilo, a nihun kibang hi. A nihun kithuhilh ding deih lo uh hi.Amau’ hoihsak lampi zui uh hi. Thadah mi in bang mah sem nuam lo hi. Gilo mi in ama ut bangin gamta a, kihilhna thudon lo hi. A nihun siatna tuak pelmawh ding uh hi. Gilo mi in midangte tungah siatna bawl banah amah le amah gim kipia a hi hi. Zuau gen mi in a gen zuau thu pai a sawnsawn, ama kiang tung kik a, ama zuau gen mah, thuman mahsa kha hi. Zuau genna in siatna piangsak hi. Zuau gen mi bek a siasak hi lo, midangte zong kisiasak hi.\nKoi bangin mite’ siatna in hong susia hiam? Tua hi-in, bang hangin na gamtatna in midang khat ii natna ding, siatna ahi lo ding thupi hiam?\nSIMBEH DING: Ellen G. White, “ Moral Standard” in The Adventist Home, 326 – 339; Ministry of Healing, 489 – 491; Education, 117 – 120.\nLai Siangtho i sim ciangin Topa’ thuman theihnopna lungsim tawh sim kul hi. Mihing hoihsak thute siksan ding hi lo a, Pasian’ gen thute i theihtel nadingin sim kul hi. Lungsim takpi tawh thuman thei nuamin Lai Siangtho a sim lo mi in, thuman thei lo ding a, gamtat zia le tong hoih nei zo lo ding hi. Laisim ding nisimin kibehlap den a, a hoih le a sia khentel thei-a sim i hih kei leh, siatna in hong vukcip ding hi. Tua bang lungsim in thuman khentel theihna nei nawn lo hi-a, lungsim ngaihsut hoih cihte zong nei zo nawn lo hi. Ellen G. White, Education, 189.\nMiksite’omzia ngaihsun lehang citakna, siamna tawh kidim uh hi, cih kimu thei hi. A sep zawh uh neu no khat bek hi napi, citakna tawh a sepsep manin, na lianpipi sem zo uh hi. Solomon in a thadahte kiangah, miksite nunzia ettehin citak a nasem ding hanthawn hi. Thadah mite in amau pumpi banah a nunna uh susia ahi hi. Miksite in a nuntak nadingun kiging khol thei uh a, ganhingte sangin a manpha zaw mite lak pan, mi tampi in tawntung nuntakna dingin kiging khol lo mawk uh hi. Ellen G. White, Counsels to Parents, Teachers and Students, 190.\n1. Sup lawh kha phial thei mah taleh, koi bangin mite huh ding na hiam? “A lawmte a ding a nunna a pia itna sangin a lian zaw itna om lo hi” (Jn. 15: 13) cih thu ngaihsut kawmin tu kaal sung thusinnate en kik in.\n2. Kim le paam piansaknate tung panin nuntak pih ding thute ngaihsun in.Mawhna, siatna tawh kidim ahih hangin, tua nate tung pan, nuntak pih ding thuman pha, bang hangin kimu thei veve hi ding hiam?\n3. Pau. 6: 16 – 19 sunga kihilh siatna nam sagihte, bang hangin Pasian muhna ah sia hiam?


url: =Pasian phal ze etna ~ Sia Do Khup :: ZOMI DAILY\nPasian phal ze etna ~ Sia Do Khup\nposted on 10 October 2019 at 8:00 am Lomkholna: Article, Biakna, Dokhup\n“Tua ciangin Dawimangpa’ ze-etna a thuak dingin Kha Siangtho in gamlakah Jesuh a paipih hi…..” MATTHAI 4:1-3 TDB\nZe-etna phualpi ah hong kha pen Kha Siangtho ahih manin ze-etna na thuak laitakin zong nang tawh hong om a, ze-etna zo dingin nang hong muang hi. Nangma nuntakna zangin Satan tungah a gualzawhna lak nuam hi. Ze-etna na tuah leh Pasian hong muan mi khat nahi ta hi.\nZE ETNA ZOTE PASIAN IN SANG\n“Bang hang hiam cih leh biakpiakna sa pen ci a kisawh ciangin Pasian’ santheih a suah bangin ze-etna haksa thuakzawhna in Pasian’ santheih hong suaksak ding hi.”MARKA 9:49 TDB\nZe-etna haksa na tuah laitak pen Pasian san theih biakpiakna na piak laitak ahih manin nungtolh kha kei in, biakpiakna na zawh ciangin thupha hong pai hamtang ding hi.\nPASIAN HONG TAINA\n“Tate’ thuak bangin thuhilhna le taiina thuak loin hong kikoih mawk leh ta taktak hi loin zawlta na hi lel ding uh hi.” HEBRU 12:8 TDB\nHaksatna pawlkhatte pen Pasian kiang pan hi thei gige a, ta taktak nahih manin hong tai ahih manin na angtan mahmah ding hizaw hi.\nTHUAK KHIN AHIH MANIN\n“Ama pumpi mahmah in ze-etna le gimna thuak ahih manin tuhun ciangin tua bang a thuakte a hong huhthei hi.” HEBRU 2:18 TDB\nI Topa Jesu mahmah in zong ze-etna na thuak ngei ahih manin na thuak zia hong thei a, na zawh nadingin hong huh pahpah hi.\nPUK LOH NADINGIN\n“Tua ciangin amaute kiangah, “Ze-etna-ah na pukkhak loh nadingun pilvangin thu ngen un. Lungsim in ze-etna nangnuam napi, pumpi in nang zo lo hi,” a ci hi.” MARKA 14:38 TDB\nNa kha khatin a hoih thei gige napi na pumpi in a zuih lah dekdek lam hong thei ahih manin a pilvang den ding a ki-ap den dingin hong sawl ahi hi. Na puk kei ding hi.\nJESU IN HONG ZE ET, HONG DONG MASA\n“Jesuh khuadak a, ama lamah mihonpi hong pai muaimuai a muh ciangin Filip kiangah, “Hih mihonpite’ nek ding an koici ngahtheih ding ihi hiam?” ci-in a dong hi.” JOHAN 6:5-6 TDB\nI mai lam nuntakna nading lametna bangmah om hetlo tawh a kibat hun ciangin Filip a dot bangin “Na innkuan, na tate bang tawh vak ding nahi hiam, ci-in hong dong, hong ze-et hilel a, mihing tulnga a vakpa in no innkuan hong vak lua ding hi.\nZAWH NANG THA HONG GUAN\n“Na tuah uh ze-etnate khempeuh pen mite’ tuah ngeingeite mah ahi hi. Pasian in citakin a thuciamna lenkip ahih manin note’ thuak zawh loh ding ze-etna hong tuaksak lo ding hi. Ze-etna na tuah hun uh ciangin zong na thuakzawh nading uh thahatna hong guan ding ahih manin na suahtak zawh nading uh lampi hong honsak ding hi.” 1 KORIN MASA 10:13 TDB\n1. Na tuah ze-etna pen nang a thuak masa hi zenzen lo, nang ma a piangthak ten zong a thuak sa vive hi, cih phawk in.\n2. Na tuah ze-etna a thuak zo dingin Pasian in nang hong muang ahih manin na zawh hamtang ding ahi hi. Na pilna na gen sangin na tuah thu na genin mite Pasian kiang tun zo zaw hi.\n3. Ze-etna na zawh nading tha hong guan ding ci ahih manin nang tung a hong tung ze-etna pen a guallel khin sa ze-etna hilel hi.\n4. Na suahtak nading lampi hong honsak ding cilel ahih manin na tuah ze-etna bangzah takin lianin lauhuai mah tase leh a suakta khin na hilel hi. Teci panna a zaknop nading khop ze-etna sunga om pak nahi lel hi.\nZE ETNA THUAK TA LENG\n“Amaute in haksatna a tuamtuam phukha-in nakpitakin ze-etna thuakin, amaute zawng mahmah hita se le-uh lungdam mahmah uh ahih manin piakna lamsangah cingh thei mahmah uh hi.” 2 KORIN NIHNA 8:2 TDB\nNa tuah ze-etna leh na Pasian nasepna kisaisak se kei lel in. Innkuan buaina tuamtuam, pawlpi sung buaina tuamtuam, nat leh sat, zawn leh ngau cihte a hun cin ciangin hong veng lel ding ahih manin na piak ngei bangin pia lel inla, na sep ngei bangin Topa na sem teitei lel in. A tamkham lungtang leh khitui tawh nasep pen muibun thei zaw hi.\nVANMI IN AN HONG VAK DING\n“Tua ciangin Dawimangpa paikhia a, vantung mite hong pai-in Jesuh huhin an a vak uh hi.” MATTHAI 4:11 TDB\nZe-et hun pen a hun kiciangtan hi a, na khantawn na thuak ding hilo hi. Ze-et hun a bei ciangin Topa Jesu an a kivak banah na lamdang bawl kipan pah hi. Ze-et hun a bei ciangin Pasian in a Kha an hong vak ding a Topa nasepna lamdang tampi na mu ding a, na nuntakna pen teci panna tawh kidim ding hi.\nA PUKSAK MI IN GIMNA THUAK\n“Tua ciangin Jesuh in a nungzuite kiangah, “Mite a puktheih nading ze-etna hong piang hamtang ding hi. Ahi zongin tua puk nading a piangsak mipa in gimna ngah ding hi.” LUKA 17:1 TDB\nMi a kipsak nahih zawh kei leh zong a puksak nahih khak loh ding thupi mahmah hi. Mi gensia nahih sangin gensiatna thuak nahih hoihzaw a, mi haza nahih sangin hazatna thuak nahih hoihzaw hi. Mi mudah nahih sangin muhdahna thuak nahih hoihzaw a, mi langpang nahih sangin langpanna thuak nahih hoihzaw tham hi. Itna sungah; Evan. Langh Do Khup (Khuata mipa)\nPrevious: Ui leh saguh ~ Jam Daneil\nNext: Lai Siangtho etkakna leh etkak a kisapna ~ T. Sawmlian\nThang Sian Lian Piang says\n10 October 2019 at 12:17 pm\nThupi mahmah leh, telloh thutampi oh lungsim ah, hongzaangtuam in, lungdam mahmah ei Siakhup. Mailam ah zong, thumanpha nono te hongkhah toto lai un cih Zeisu mintawh kingennuam lai hang..\nZomi Idol (2) ~ Dr. Do Suan Mung\nJanuary 20 ciangin Trump in US President lentading ~ TK Lian\nUS House Minority Leader dingin Nancy Pelosi kiteelcing kik ~ TK Lian\nMalaysia: Mawtaw tungah nupi khat kikaplum: Taman OUG\nMalaysia, KL vanlengtual ngeinai ah Bus tuahsia, mi 11 si, 33 liam\nVondeih Kep Ding – 62 (Dimno’ Pa)\nUS Tulsa pan Pu Khup Khan Thang (Lailo, Munsuangh) in hongnusia


url: =Far East Mission Church biakinn neihtheihna vaitawh kisai :: ZOMI DAILY\nposted on 24 August 2018 at 6:50 pm Lomkholna: Biakna, News, Zomi\nFEMC Biak inn neih theih na vai tawh ki sai in Pasian na sep na lianpi hi in Pasian Khasiangtho ma kaih na hang bek in ki ngah a hih man in pawlpi tang thu lianpi a hih na tawh kep ding ci in a thu cing in ka bawl a hi hi. Pasian na sep na lianpi hang in a ma min siangtho ka pah tawi hi. Ih biak Pasian in min than na ngah ta hen. A thu a nuai a bang a hihi.\nBIAK INN VAI\nFebruary 16, 2015 ni in FEMC biak inn ngah na tawh ki sai, ka phawk leh ka ciap teh dan a nuai a bang hi.\nNu Khan te inn ah a tung KIIM ministry sap na tawh kawlgam pan ong zin Sia Tuang pau zong Nu Khan in FEMC te biak inn ngah nang in ni 30 val Pasian in ong sawl in thu nget loh pha mawh in State dang ah zin nai ken ci in kho a hih man in Sia Tuang Pau zong a tawp dong mah thu ong nget pih hi. Pasian in thu pha ong piak sak ta hen.\n– FEMC pawlpi in November 11, 2007 ni in ki pan khia in tua lai a ki pan, biak piak na mun 3 ki zang in hotel te ki sap zeel in Office mun 2 ah ki sap hi.\n– April 2012 dong Woodlake AG biakinn ah a sap la lo in ong zang sak uh hi. Tua hun sung in office ding ki sam a hih man in Cityplex tower ah room khat ki sap in Sanini thu nget na zong tua lai mah ah tawl khat ki nei hi.\n– Tua lai pan in Office leh thu nget nang mun ding 72 leh Lewis ah ki sap hi.\n– May 2012 a ki pan Woodlake AG Biak inn zang thei non lo in, Biak piak na ding mun 81st leh Harvard ah ki kawm hi.\n– June 2013 pan 101 leh Yale ah Biak inn ding in River Oaks Presbyterian te Biak inn building 1 ki sap in, veng leh pam te complain na hang in Sunday ki khop na pen a ki sap na building ki zang thei non lo in, a mau biak piak na mun leh Sunday school room te a nai in ki sap beh hi. Nipi sim in a hun ciang tan zah sang a hun val ki zang to den zaw a hih man in overtime man zong ki pia to lai a hih man in biak inn sap in sum leh pai tam pi ong bei to hi. Tua ban ah inn teek biak inn nei ten vai thupi a neih ni te un hotel zat loh pha mawh a hih man in, hotel ni 1 sap pen $2500-2900 ciang bang bei in sum bei na ki beh lap hi.\n– Tua bang teng hang in thu um mi te in sumpi leh biak inn a ding ki suuk in pia khia hi na pi in biak inn lei zawh nang sum tam om zo lo hi.\n– November 2015 in tu lai tak a biak piak na mun ki zuak cih a ki zak phet in ki en pah a, ki deih mah mah hi. Pastor pa Sia Khamno in Nu Khan kiang ah biak inn ki zuak khat ong et pih in, a et na ah ong pai in thu ong nget pih in ci in a sap ciang in, Nu Khan in Pasian kiang ah pai ding pai loh ding cih thu ka dot leh pai in FEMC ten hih biak inn a ngah dong thu nget na tawh pan pih in ci a hih man in biak inn a sung a pua et na ah ong pai in, hih biak inn khah suah lo ding , aman lang pen in khamna sum zong pia pah un ci in ong pu laak in, tua ni a ki pan biak inn tawh ki sai thu nget ding Nu Khan in ong pu laak hi.\n– Biak inn ki deih mah mahin a hi zong in a bei sa in, biakinn lei nang Siapa in sum leitawiin mun 4-5 bang a pai na ah sum lei tawi tam ong ki prove lo a hih man in ih din mun tawh sum leh pai ki cing lo ban ah sum lei tawi ih ngah nang in thu naak nget mah mah kul ding a, Pasian na sep na lam dang om kei leh lei tawi ki ngah lo ding a hih lam ka thei hi.\n– 2010 kum pan OK district zum ah Nu Khan leh ko nupa pai in Nu Khan in China ah a na sep na, America ah Pasian sawl na tawh ong pai in gam leh kumpi te a ding Pasian sawl na tawh a sep teng gen in DC superintendent pa leh ma kai ten tha ngah mah mah uh hi.\n– AG district tawh ki zop na ah kum sim in pawlpi in ii sep teng ki report kul hi. 2014 ciang ciang, pawlpi in ih sep gen taak ding om lo a hih man in Siapa mah in Nu Khan kiang ah KIIM ministry ma kaih na tawh sep na ah kong ki hel na te ih uh ka pu laak ci hi. Tua bang teng hang in zong OK AG district a ma kai te leh Superintendent pa mai ah zong mai pha ki ngah tuam in biak inn lei nang ah DC superintendent pa in sum ong lei tawi te kiang ah ong huh nang un tha na pia hi.\n– Hih AG ma kai te kiang ah thu pen, ma kai te kiang ah biak inn lei nang thu a ki gen ciang in, pawlpi mi tam na tawh biak inn ding lei ki tawi thei lo hi. Pawlpi mi pen khang thei, kiam thei hi ong cih san uh in, tua leh na pawlpi na sep na uh ong lak in ci in na gen a, tua lai tak in pawlpi na sep na lah theih ding om lo a, KIIM ministry na sep na ki pu laak hi, Siapa in Niang Khan aw ih biak inn lei nang tawh ki sai pawlpi na sep na ong ngen uh in ih lah khiat ding om nai lian lo a hih man in, KIIM ministry na sep nate pu laak ing ci in gen a, Nu Khan in ki ngah ei China gam a hi zong ka mission na sep nate ah no zong hong ki hel den hi ve uh cin ih vek pi a ih sep khop hi ei ci in phal tak in KIIM mimistry na sep na AG ma kai te kiang ah gen khiat theih na hong pia hi.\n– November 2015 Thanksgiving ni khit a ki pan Kha 1 val Nu Khan in biak inn ngah nang thu nget ong ma kaih in ni sim zing sang 5am, 10 am, 7 pm cih te ah thu ngen khawm ding ci in a hi zong in ki pat ni a ki pan ki khawl thei non lo in sun tawh zan tawh thu ki ngen tan suak in 7 pm thu nget ki pat pen a zing ciang 9 am pawl in tawm ki tawl nga in tua bang in kha 1 val vil vel thu ki ngen to hi.\n– Kha siangtho in na sem in Pasian na sem te sung mah pan sian suah na tawh ki pan to in a ki mu thei biak inn pi ngah na ding in a ki mu thei lo KST ten na biak inn hong ki sian suah ma sa hi. Kei ai tuam in tua hun a ki pan ka na sep pih te Itna leh ka mai ngap na ong khang in ham pha ka ki sa hi.\n– Phalbi khua vot mah mah lai tak hi in a hun hun in zingsang khua vaak ma leh zan khua mial khit khawng in biak inn huang ah paiin building kiim ah thu ngen in lei lak ah a votpi tung ah bok in thu ka ngen zeel uh hi.\n– Hih thu nget ki pat pan kha 1 sung mah pen Nu Khan pasal Pa Nang zato ah a lum na hi in kua mah in ki theih pih kha lo hi. Nu Khan in hih biak inn a ngah dong thu nget pih in ci a, a sawl Pasian thu mang in a hi zong in a pasal zato lum a hih man in thu nget khawl sawm phot hi ta mah leh a ta te in ko ka pa tavuan la nung, nang Pasian ong sawl sem in, lung hi mawh ken ci in a ta te in tawsawn in biak inn ah thu nget a ki pelh loh nang in tha pia in a mau unau in a pa leh inn lam tavuan la uh hi.\n– Dec 16, 2015 in Nu Khan leh kei, sum lei tawi na In His Fund company te zum om na Pennslyvania ah pai in ni 3 ann tang in zan kim leh zing tung te mah zong thu ka ngen uh hi. A ni 3 ni teh Siapa leh Khai ong pai in ni 1 thu ngen to in a zing the Ih His Fund company owner pa CEO, president pa leh a dang thu nei mi dang 3 tawh company zum ah ki mu in sun ann ne khawm in Nu Khan in America ah Pasian sawl na tawh ong pai a hih na leh gam leh kumpi a ding na sep nate teci pang in lung kim in tha ngah mah mah uh hi.\n– January kha 2016 in Nu Khan leh a ta te New York ah a om lai tak un zan 1 Pasian in hopih in tu mah mah in Penslyvania ah a zan zan in pai in, In His Fund te zum ah khua vaak ma in thu ngen un ci in sawl a hih man in mawtaw tawh New York pan nai 4 sung a zan zan in pai in a phual ah khua vot mah mah ta leh Pasian in khe tawh a zum vial 3 kiim khot in thu pia in ci a hih man in Pasian cih bang in sem uh hi. Tua lai tak in khua hun vot na pen -1c hi.\n– A ki nung theih ciang in tua ni zum hon hun teh loan approve leh approve loh ding meeting a neih ni ding uh na hi mawk hi. Tua ni mah in sum lei tawi ong prove uh hi. Praise the Lord.\n– Feb 16, 2016 ni in sign thuh in Biak inn key ki ngah in FEMC biak inn cih na thu ki ngah hi. Praise the Lord. Pasian na sep na lam dang hang bek hi kei leh Loan ngah ding a piang theih loh nang thu tam pi om in Loan ngah leh zong hak sa mah mah ding mun pan in Pasian heh pih na hang bek in loan ki ngah a biak inn ki nei thei hi.\n– Biak inn key ngah khit teh Nu Khan in thu nget ong ma kaih suak in biak inn leh huang sung ah thu sia tuam tuam a om loh nang kha gal do na leh thu nget na ki nei to in biak inn pen thu nget na inn, mi nam tampi te ong pai na inn hi ding in thu ong nget pih to hi.\n– Hih biak inn a ding thu nget hun sung in Pasian Kha siangtho in a hun hun in a ki sam bang in thu nget dan ong hilh zeel a, loan tawh ki sai a sem ding ten na sem lo cih a hi zong, vai kai thei a neng a tawng in kha gal do a ki sap hun, thum hun, phat hun , nget hun cih bang in ong kal suan toh pih na ka muh nate lam dang sa in Pasian min ka phat hi.\n– FEMC biak inn ngah nang in Loan ngah nang lampi om lo leh Loan ngah leh zong hak sa leh a piang thei lo ding din mun a thei Pasian in a pian nang a tang tun nang in a tanu Nu Khan ong sawl in thu nget na tawh ngah dong Pasian sawl na mang in kei sang zong ci tak zaw in It na leh deih sak na tak tawh thu a nget ban ah biak inn lei nang Sum$ a tul bang zah hiam khat zong hong pia uh, a mah bek hi lo a ta te leh a pasal mah mah in tawsawn in sawl in a inn kuan un ong pan na hang in naak pih tak in Nu Khan leh a inn kuan Pasian in a lam dang in thu pha ong piak sak ta hen.\nTopa min thang ta hen. Praise the Lord!!! SM Cing\nPrevious: Annekkhit phet in & Na thanem ciang simding\nNext: Thupha themno tawh na minam na tawisang theihi ~ Tdkhen\nPau Cin Hau in kua ahi hiam? ~ Hau Thang


url: =Teel Khialh Theih Nam Thum ~ Hau Za Cin :: ZOMI DAILY\nTeel Khialh Theih Nam Thum ~ Hau Za Cin\nposted on 21 April 2015 at 10:33 pm Lomkholna: Article, Hauzacin\nTeel Khialh Theih Nam Thum\nNa nuntakna ah kalsang khat na suan ciang, lawhcinna khat na tuah ciang a ban ah bang omlai hiam ciin na ngaihsun ngei hiam? Na muh tam semsem, na theih tam semsem, na tuahkhak thu tam semsem leh leitung pen na lamet banglo, na lunggulh banglo na sa mai ding hi. Lungkiathuai in thanem in na om kha thei hi. Banghang hiam cih leh leitung pen mawhna tawh a kidim hi a, Honpa, Gumpa hanga lametna nei bek ihi hi cih Christian biakna zui khempeuh in i thei hi. Leitung pen mite hong nopnehna gam, lawmte hong ciampelna gam, nu leh pa kitotna hanga kikhenna gam, zawnna ngauna hanga gentheihna gam, zi leh pasal hikhin napi kikhen kikna gam, lametna om nawnlo kikeuh tawh kibang phiala lungkiat theihna gam, innkuan ki it mahmah ngeisa nangawn thuneuno khat hanga kitamkham na gam – i tenna leitung ahi hi.\nTua bang ahih leh bangci in hih leitungah nuamtak in lungdam takin lungkim takin i nungta thei ding hiam? I mai ah teel ding a lian mahmah nam thum om dena i teel khialh leh Pasian phawklo in kinungta dinga lungdamna sangin dahna tamzaw ding hi. Pasian tawh nungta in Ama ukna nuai ah Ama liimnuai ah nungta leng nuntakna manpha semsem ding hi. Teel khialh theih nam thum hih bangin gen samsam ni:\n1. Hazatna tawh kidim nuntakna: Midang hazatna tawh nuntakna limlim pen nuntak dan dinga na teel lak pan a khial mahmah khat hipah hi. Leitung nuntakna tomkal sungah huatna, enna leh hazatna tawh nuntak khak pen a kamsiathuai mahmah khat hi. Kuate eng, haza i hia leh? I kiim i kianga omte haza hi hang. Bill Gates leh Steve Jobs te haza banlo hi hang. Amau bel hazat bat vetloh zah in hau in nuamsa khin lel uh hi. Eite hazat leh ente pen i muhtheih i veng leh pam, lawm leh gual, sangkahpihte, sanggam u leh nau leh meltheih tanau sung, pawl sung leh khuasung khawng hilel hi. Sangkahna kibang, nasepna kibang, pian leh suah kum kinai cihte kihaza diak hi. I tuahkhak thute kibang pianpian nuam hi. Sangkah laiin zong kei sang siamlo zaw hiven tun kei sang nasep hoih nei zawta, kei sang inn nei masa zaw, kei sang mawtaw nei masa zaw ciin kihaza thei hi. Numeite in kei sangin amah a melsia zaw napi pasal hoih ngah vial se, pasal melhoih, hau leh pil zaw ngah vial se ciin kihaza thei hi. Leitung i cih pen liangko kikimlohna gam ahi hi.\nMidang enna leh hazatna hangin i lungsim kitamkham in midang dem nopna leh el nopna lungsim hong lut hi. Mite hazatna tawh i nuntak pen midangte in na thuak mello, na theise lo napi a hazapa, hazanu adingin sup-huai mahmah hi. Tua hazatna pen meikuang bangin kizom in a ban lawhto zel a, a kidop kei leh hazatna tam semsem in ‘hazatna lungvei’ lawh thei hi. Kidop mahmah kei leh i nuntakna hong siasak thei lungno bangin i lungsim sung hong zel dinga i nuntak a manphatna nangawn mankiamna suak ding hi.\n2. Pelh sawm den pen haina khat hi: Nuntakna pen phu ngamlo in pelhsawm den hipong mawk hi. Thadah a khutzep a ding, khutzep a tu, khutzep a lum cihna hi. Nasep ngaplo a om mawkmawk, sep theih ngaplo in kipan ngamlo cihna hi. Tua bang nuntakna in i nuntakna laamto hetlo in siasak zaw, phuksuk zaw hi. Hazatna zah mah in huaisia a, hazat manin zong pelhsawmna lungsim piang thei hi. Midangte phazolo ding ka hih leh kipan vet dah ning e ciin nuntakna maban zomlo in tutkhawl, dinkhawl hi. Tua bang nuntakna pen ‘pelh a sawm nuntakna’ hi gige hi. Nuntak ngaplo zong kici thei hi. Ama thadahna in ama nuntakna thazawmsak dinga, a seploh manin thaman ngahlo ahih manin zawm semsem ding hi.\nA phu ngamlo mi khat in ka hihsa hi, ka sepsa hi, ka hihtheihsa hi ciin sepbeh ut nawnlo hi; sepbeh kulsa nawnlo hi. Maban zop sangin zu leh sa tawh kidiah in vaithaamna leh computer mai ah internet sun nituma tutpihna khawng tawh hun beisak zaw thei hi. Hazatna neite leh nuntakna ngeina a pelhsawm te in a haksatna tuah uh a kibang hi a, a nih un huhna a kisam uh hi. Tua nih bek hilo in a midang tawh kikholh loh ding limlim utna nangawn piang to lai thei hi.\n3. Midang tawh kikholh a utlo kilkel dinmun: Midang tawh kikholh ut kilkello te dinmun na ngaihsun kha ngei hiam. Tua bang mite pen a lawhcin mahmah hangin a hehpihhuai mahmah himawk hi. Khiatna neilo lawhcinna tawh kibang mawk hi. Banghang hiam cih leh a lawhcinna gah kuamah in nekpihlo, ciappihlo, theihpihlo, hamphatpihlo, lemlawhlo cihna hi. Lutang khat bek hamphatna dinga lawhcing hitazen hi. Kua mahmah in a lawhcinna bangzaha thupi hiam cih telpihlo hizen hi.\nMi lawhcing tampite a kidot ciangin a lawhcinna uh a lungdampih ding mi a om kei leh a lawhcinna uh a thupina omlo cih gen ciat uh hi. Mihau hihen aw, mipil hi hen aw, mi melhoih leh mi minthang hitaleh amau beka lawhcinna pen deih khempeuh nei napi in lungnopna om kilkello nuntakna hi ciin gen ciat uh hi. Na lawm leh na innkuanpihte in hong lungdampih kei leh na lawhcinna zong a mawknapi ahi hi. Tua banga hong uap, hong bawm, hong delh a om kei leh khatvei tuahphat mahmah na bek hilel a, a tuahphatna in a nuntakna ah nopna, lungdamna, lungkimna, lungnopna pia kilkello ahi hi. Lungdamhuai mah si e cih pih ding a neilo hizen uh hi. Mihau mahmah tapa hinapi mizawng mahmah nuntakna a nei himawk hi. Inn ciah leh zong a hawmpi innsung bek ah lut a, a hopih ding, a uap ding, a kikholhpih ding mi omlo hi.\nLawm neilo mi bangin na nungta kha hiam? Na lung a nuam takpi hiam? Na lungnopna ding na mu takpi hiam? Lungnopna ni hong om nave na ci ngei hiam? Nasep hoih mahmah ka neih ciang lungkim ning na ci maithei hi; up huai tuanlo hi. Zi leh ta nei in inn leh lo ka neih ciang ka lungnuam inteh na ci mai kha ding hi; um tuan khang. Nasep na nei a, sum leh pai kicingzaw deuh in zi leh ta neiin innkuan in na om a na lungnuam tuanlo hi. Lungnopna delh in na thapai a, na lungnop ni ding galdon in na hun a bei hi. Sun ni tumin muikhua zinga khuamial bek mah na zawt kik zel hi. Nopna zingkhua hong vak ngeilo a, lungnopna koi ah om hiam, lungnopna bang hiam ciin na zong toto lai hi.\nThukhupna: Nuntakna pen hazatna tawh zat ding hikei, nuntakna haksa lua ciin pelh sawm ding zong hi kei, khat guak bek in lawhcin zong a khiatna om kei – mite khual inla, mite tawh kikhawl in mite tawh nuamsa in. Pelh sawm kei inla, haksa taleh phu teitei in phusuak inla mualsuah in. Tua khempeuh khenlam ah lungnopna nitang in maitai takin hong na ngak ding hi. Lungnuam takin pai inla, nopna nitang ah nuamtak in na nuntakna hun zangin.\nPrevious: Zangkong Khuahun (21 April 2015)\nNext: Innkuan sung sumzeek dan\nZomi leh Pilna ~ CS Khai\nGamdangmi khatin Malaysian numei khat Damiah taihsawm in liamsak\nGualzawh nopna lungsim in\nZAM Thupuak :: 16 Jun 19 (Makaithak kiteelna)\nGmail ah Background kibawltawm theita


url: =Vondeih Kep Ding – 119 (Dimno’ Pa) :: ZOMI DAILY\nVondeih Kep Ding – 119 (Dimno’ Pa)\nposted on 13 July 2017 at 12:57 pm UTC+9:30 Lomkholna: Article, Paukhankap\nKa zakdah penpen in kineih khemna ahih lam na theihsa mah hi. Adam leh Eve danin khangcing sa in na nu tawh a piang hi lo-in, naupang mah panin a khangkhia to ka hih man un thu khat peuhpeuh nagen ciangin kidawm in. Ahi thei ding leh a piang thei ding ciangin gen in. A heh hi lo-in thu khat peuhpeuh ah a kilawm ciangin na gen theih ding hong deih hi ing.\nKa lunglut penpen ahih leh bel mite lungsim leh a lungsim puak zia hi.\n2011 kum Japan Tsunami hong piang tak ciangin inn leh lo tampi tak sia-a, a gam khantohna bang tawlkhat sung kiam lawh liang hi. Tuikhangte a kiam tak ciangin gundung ah a van manphate uh a koihna sikkuang – Safes 45,000 val mu in, sum tangin $75 million val bang mu uh a, a mute-in a neite ngah kik theih dingin Police zum ah ap kik uh hi.\n2008 kum in i gam ah Nargis hong piang in, tua nung ah misite a kikaih khop tak ciangin khutmee kitan tawh, bil hek tawh bang tawh kimu hi. Pawlkhat bangin hih Nargis hangin hauh lawh liang uh hi.\nMaizum huai-in namdangte zak in zong gen ngam huai kei liang sa ing, i lungsim puak ziate!\nMite lungsim puak zia leh ei lungsim puak zia pen kikhai sa ing!\nZan nitak zong Bangkok aom ka lawm nungak khat tawh ka kiho dihdih hi. Tu laitak zong amau kiang ah gamvai hoih lo-in, a lau huai simsim thu pawl khat hong gen hi.\nTua vai hang mah in a mah a ngai Australia gam a om namdangte pasal khat in a passport bawl nading leh a kisam dang tuamtuam ah a zat dingin Baht 20,000 hong khak ning, hong ci, ci-in hong gen hi.\n“Tua leh hoih pah hilo maw, na laibu bawl na ding,” ka cih leh\nKa lawm in, “Kei kikhak sak lo,” hong ci hi.\n“Sum bel kisam mah ing. Ahi zongin kiteeng ding leh kiteeng loh ding kithei nai lo pi, tuadan in ei hong ngai pasal khat peuh tungah sum mawk ngah nuam keng.\nKei ading, ka u ka naute adingin zong maizum huai leh daihuai sa ing.\nTua bek hilo, ka minam adingin zong daihuai sa ing,” hong ci hi.\nNumei pawlkhatte in amau a ngaite a theih uh ciangin a ngaikheem kineih in dollars a kikhak saksak kawmkal ah Bangkok aom ka lawm in tuadan lungsim a neih pen thupi sa in, ka zahtakna hong khang semsem hi.\nTu nung kum ka ompih Tedimte khat bangin Yangon aom numei khat tawh kithei in, tua nu a ngai dan kineih in, sum ngenngen a, kha 3 sung khawng in $2,000 val ding khawng khak hi.\nTua zawh ah zong ngen behbeh lai-in a khak ding a neih nawn loh ciangin hopih nawn lo-in, facebook panin zong Block lai hi. Hih thu hong gen ciangin lamdang sa-in, a numei nu min ka dot leh ka lawm in hong gen nuam lo hi.\nMi pawlkhatte lungsim puak pen tuadan hi.\nIh pianpih i meel i sa pen khel ding haksa in, kikhel thei lo phial a, ahi zongin i lungsim puak ahih leh damdam in kikhel thei hi. Ahi zongin i lungsim i khel theih nadingin pilna kisam phot hi. Tua pilna pen koi panin kingah thei ding cih na ngaihsun in!\nPrevious: Malaysia, Melaka khuasung ansai khatah Gas bung puakkham\nNext: India gamsung aom Company khatin numei te ninneih masakni khuan laktheihding phalna pia\nKhutdawhngen nam tuamtuam


url: =Galtai mi awn thum pha :: ZOMI DAILY\nposted on 30 August 2014 at 6:08 pm Lomkholna: CinNgaih, News, World\nSyria gam ah tualgal ki sim na hang in galtai mi awn thum phata hi ci in UN in gen khia hi. March 2011 kipan galkisim na hang mi 191,000 si khinta in, awnguk leh alang in a inn alo nusia in, Syria gam sungmah ah ki phual in om uh a, mi giat ciang khat in gamgi kantan in galtai uhhi ci hi.Tua ahih man in annek tui dawn ding UN pan buai pih uh a, haksa sa uh ban ah tulaitak leitung ah atam pen galtai gam ahihi.\nHih Syria kumpi President Bashar al-assad langdo na hang in nasia tak in buaina leh haksa natampi om hi. Tua a kumpi alangdo te lak ah Islamist te al-Qaeda te makai in, U N galkap Golan height a gal daina om na ding a nasem phillipines mi gakap 43 te man uh ahih man in, nakpi tak pautau na om in, UN pan in akiman te akhah na ding un, ngen uhhi. Hih Golan gam pen mualsang khat hi in , suang pi vive aom na mun hi in, Syria saklam ah om hi.1967 kum niguk galki do lai in , Israelte in a ngah gam hi in, 1973 kum in Syria kumpi in lakkik sawn ahih hang Israelte in phallo hi. Hih Golan pen mun sang pian khat ahih man in , Israelte in Syria te pia kik bang hileh Syria te hih mun pan Israel do uh leh Israel te ading haksat na lauhuai na om ahih man in pialo in, U N te in UN galdaihna akem galkap koih in, kua gam kua gam ahi zong,thautawi ki om sak lo hi.UN galkap 1224, om in, tua te in Fuji, Indian, Nepal, Netherlands leh Phillippines te ahihi.\nEbola natna pen mi 20,000 te tung ah kilawh thei ding hi ci in WHO in gen khia hi.Ebola zatui a hi ZMapp pen zawngte tung ah asin uh leh ki zang thei hi.Mai kal ciang in natna neite tung ah kisin ding hi ci in US te in gen khia hi. Hih nat na hang in mi 1,552 si in, 3,069 in natna nei ci in, Liberia, Sierra Leone, Guinea leh Nigeria gam te gen khia hi. Kawlgam ah hih natna nei ding in kilam en ci na te ii sisan zong WHO te ii phalna tawh gam dang puak thei cih kumpi te in gen a , ahih hang koi gam ah puak cih gen lo hi.\nIS te pen Syria gam ah zong na tat sia mahmah hi. Kurdish galkap khat zong ngawng tan sak a, Syria galkap 160 te zong man in that uhhi. Hih IS te in zong Israel vua ta uhhi.US te in koih cih bang in sim ding cih agelgel lai hi in, UK te zong migilo te in vua ta uh ahih man in galsim dingki thawita hi.\nGuatemala a om, Jews( juda) te a om na khua pan in tai khia in ki sawl hi. Tua te in Orthodox Jews te ahihi. Juda te in Guatamalan indian khua ah kum guk bang om khin in, tua lai a om gam mite in, Orthodox Jew te in hong langbawl ka ngeina thukhun te uh palsat hi ci in, Juda te in ki lem na deih ka hih man un ka pai khia ding uhhi cihi.\nPh.na tawh kisai thei huai thu pawl khat:\n1. Mipi tamna, bus sung, zato inn, meileng sung ah ph.tawh na kihopih ciang damdam in pau in.\n2. Biak inn sung, mettingna ah na ph. slience ahih kei leh off in.\n3. Ph.tawh athu pi mahmmah ahikei leh mi ihmut lai in hopih kei in.\n4.Hong ki thei keitah ci in , ph.tawh (sms ) lai hoih lo, lim hoih lokhak ken.\n6. Mi nawngkai sak na ding in na ph.zangken.\n7. Ph.na lei ciang, bang hang in lei ding, bang deihna in lei ding, na leih khial loh na ding in ngaihsun phapha in.\n8. Model thak om zelzel ahih mman in, sum huahlua na hih kei a leh atam man lei ken.\n9. Ph.pan cancer ki ngah thei ahih man , na lup ciang na kiang nai ah koih ken, na cisa tawh ki dai kha lo in pua in, na puan ip ahih kei leh thunkuah ah koih in.Na kawng ngaktung ah koih ken.Na ph. tawh mi na hopih ciangna bil tawh ki gamla sak in ahih kei leh ear ph. zang in, naupang te alungguhngeklai ahih man in ph.khoihsak ken.\nRef: the star paper, the times Israel, bbc\nZD Facebook Link: http://goo.gl/j27y05\nPrevious: Putek Samkangpa le luitui gentehna (1)\nNext: ZCLS pan zaksakna & taangkona


url: =Malaysia gamsung ah thautawi migilo tetawh akizom mi 8 kiman :: ZOMI DAILY\nposted on 7 October 2017 at 5:01 pm UTC+9:30 Lomkholna: Malaysia, News, Sawltak, World\nMalaysia gamsung ah thautawi migilo te galkap Militants akigawm in mi 8 kimankhia a, tualak ah mi 5 tepen Abu Sayyaf Group (ASG) tetawh kizom uh cih theStar pan kiza hi. Abu Sayyaf Group (ASG) cihte pen Philippines gamsung aom ISIS migilo te ahi uhhi.\nMalaysia palik lamah alianpenpa ahi Inspector-General of Police Tan Sri Mohamad Fuzi Harun in genkhiatna ah hih hiamtawi migilo mi 8 tepen Malaysia gamsung State 3 sungpanin akimankhia hi ci’n genkhia hi.\nBukit Aman Special Branch Counter Terrorism Division te’n Sabah, Selangor leh Perak State 3 sungah September 27 leh October 06 kikal in akimankhia ahi uhhi.\nSabah State sungah abeisa September 27 ni in mi 5 kiman masa uhhi. Tua akiman te lakah mi 2 pen Malaysian gammi, adang mi 2 pen Filipinos gammi, leh adang mikhatpen Filipino gammi hi a, ahi zongin Malaysian Permanent Resident (PR) atawikhat ahihi.\nHih mi 5 tepen Malaysia gamsung ah Abu Sayyaf kici migilo te aluttheih nadingin avaihawm, Travel Arrangement abawl te kici hi.\nTuaban ah October 01 ni in Selangor sungpan in Albanian gammi pasal khat kiman leuleu hi. Hihpa pen Malaysia gamsung aom Public University khatah laihilh Lecturer asemkhat ahihi. Hihpa pen gampualam aom IS migilo tetawh kizopna om ahih manin, kumpi thunei te’n amankhia uh ahihi.\nAdang mi 2 tepen abeisa 2013 February inzong migilo tetawh kizopna omngei in aki manngeisa hi a, tu’n khatvei akimankik leuleu uh ahihi.\nHih akigam mi 8 te lakah khatpa pen kum 53 aphakhin khat hi a, Malaysia gamsung aom Muslim, Christian, Hindu te biakpiakna munte ah tatsiatna, ngongtatna bawlding in mi akaikhawm khat ci uhhi.\nRelated: Kawlgam abuaisak dingin alutsawm Pakistan migilo khatin Photo kikhahkhia\nMalaysia gamsung ah biakna vaitawh ki telkhialhna, buaina apiantheih nadingin avaihawm, amakaipi khat cimawk hi. Malaysia gamsung ahzong IS tetawh akizom migilo tampi kimankhia zelzel a, ahi zongin tuciangciang buailuatna, sisan naisan luangawpna omnai taktak samlo hi. Sawltak #zomidaily\nPrevious: ZAM Thupuak :: 08 October 2017 (Zomi Khuado Committee pan sapna)\nNext: ZYA India & Myanmar makaite kimukhawm


url: =Lampi nih bek om :: ZOMI DAILY\nposted on 8 March 2021 at 8:51 am Lomkholna: Article, Nantalsuan\nEikhatciat ih kigawmciangbek in, innkuankhat, khuakhat, gamkhat a omtheibek a hihlamthu, ih phawk ding hi. Banghang hiam cih leh, mikhat ngaihsutna, thukhentatna leh gamtatna hang in, mitampi in noptuam lawh, thuaklawh, sihlawh uhhi. Eikhatciat ngaihsutna,khentatna leh kalsuanna hang-in zong, mitampi nuntakna kilamdang sak hi.\nZogam leh Kawlgam mailam ding, gamsung gampua aa om mite khempeuh in, eidinmun dung zui-in, kalsuantheihna hun khat kinei kimciat hi. Tutung ih kalsuanna in, tu mahmah leh mailam khatciat nuntaakna sung ah munla-in, hong khoihkha-tek ding a hihi. Thudik leh thupoi (Heaven or Hell) lamkaabom a ki omlaitak in, koilam pialzaw ding ih hiam?\nNisim ih nuntaakna ah, utthu leh ngaihsutnop-thu zong hilo-in, mihingte lungsimtawng(conscience) in a khentel sitset theih, a sia leh a pha khatzaw teeiteei ih teel kul den hi. A pha ih deih leh a sia nusiat ding hihamtang hi. Tua ih lungsimtawng’ ih dotna tawh kizui in, sia leh pha ih muhna zong kilamdang thei hi.\nLungsim tawdap dungzui-in zong, ih nuntaakna leh ngaihsutzia kilamdang theilai hi. Bangzah in, leitung pilna,a sangpi’ zozo mahleh lungsim kawileh a toi pawlkhat omthei veve hi. Lungsim tawng ki-entel ngeilo te-in, tamveipi khialta leh a khialhlam phawklo uh aa, a ngeina sata uh hi. Tua khialhna te leitungpilna laitan tawh dinpihzaw behlap theilai uh hi. Tuabang mite a thahat ciang in, mitampi in gimna leh sihna a ngahpah keilehzong, kibuaipih mahmah hi.\nTua hi aa, “Lungsim siangtho vaabang pilding” pen, pianna pupa leh biakna upna laigil in, hong hilh thumanpha a hihi. Thangho leh Liando in miimtang, taangtang phelhawm ih cih mah bang in, Christian te zuihding kamciam alian pen zong, “Note khat leh na ki-it un” cih kamvai khaak a hihi. Tua thuvaikhaak kamciam te a tangtung sak pen, kipiakkhiatna hi ngeu hi. Tutung in, ih nuntaakna vekpi, ih piazokei zong-in, a langbeek phelhawmzo leeng cih ngaihtuahna a hihi.\nGenhaklo na pi-in, gamtat lakhiathak mahmah a hih man-in, a gahzong limci in, mawkbei lo hi. Tua a gah in, ei mahmah hong angtang sak in, a tawntung nopsakna lampi hong puak leh hong guan zong hipah hi.\nMitphiak khatsung bek hunpia in, khuadak pakleeng, vasate leh gamsung ganhing te’n lokholo in, puuksi hetlo hi. A hizong, mihing te’n bel, gilpi aa ding, nisuah nitum in kibuaipih taleuleu hi. A zawng a hau gilpi khatciatbek mah kinei aa, lupna khattungbek ah ki ihmu lel hi. Tomkal nunsung a langphial ahi , ih ihmut hunsung, leitung kimu nawnlo hi. Tuabang hi mah leh, ngaihsutna kizang khial thei zeel in, a puatham bek tawh thu kikhentat ziau thei hi.\nIh dinmun ih theihna ding in, ih lungsimtawng ettel ding a hihi. Tua hileh a sia leh a pha khen haklo ding aa, kei koilam zuan cih ih tel sitset ding hi. Bang sem in, kua panpih, bang lampi zuiding cih theihhaklo nuntaakna ih neih leh Christian upna ahi, Pasian teenna innpi-pumpi ih neita hi. Tawntung nopsakna ih ngah nading in, a sia leh a pha koilam panpihding, a teelthei kimciat ding in Sian in hong siam tahen. Nantal’suan\nPrevious: USA, Chicago pan Pu Mang Khan Sum (Tedim, Buansing) in hongnusia\nNext: Kawlgam buaina leh Zomite ~ T. Sawmlian